text:
Wotsɔ Wo Ðokuiwo Na Faa—Le Brazil
ƑE AÐEWOE nye esi va la, Rúbia, nɔvinyɔnu aɖe si xɔ fe 30 fifia, yi ɖakpɔ Sandra, mɔɖela aɖe si le subɔsubɔm le hame sue aɖe me le anyiehe Brazil la ɖa. Esime Rúbia nɔ afi ma la, nane dzɔ si wɔ dɔ ɖe edzi ale gbegbe be wòtrɔ efe agbemetaɖodzinu. Nu kae dzɔ? Mina Rúbia ŋutɔ nagblɔe na ma mí.
“NYA SI MESE LA WƆ NUKU NAM ŊUTƆ”
“Sandra na míeyi nyɔnu aɖe si wònɔ Biblia srɔ̃m kplii la gbɔ. Esi míenɔ nua srɔ̃m la, nyɔnua gblɔ de eme ko be: ‘Sandra, ɖetugbui etɔ̃ aɖewo le míafe dɔwɔfe, siwo di be yewoasrɔ̃ Biblia, gake megblɔ na wo be ahiã be woalala va se ɖe esime wòɖo wo dzi. Menyae be èwɔ ɖoɖo ɖe fe bliboa ŋu xoxo.’ Nya si mese la wɔ nuku nam ŋutɔ. Ehiã be woaŋlɔ ame siwo di be yewoasrɔ̃ nu tso Yehowa ŋu la fe ŋkɔwo ɖi woanɔ lalam va se ɖe esime wokpɔ vovo asrɔ̃ nu kpli wo! Le hame si me metso me la, bebli hafi nusrɔ̃vi ɖeka gɔ̃ hã sua asinye. Le ɣeyiɣi ma tututu dzi, le nyɔnu si míenɔ Biblia srɔ̃m kplii fe afea me la, didi sesẽ aɖe ɖo menye be mava kpe ɖe amewo ŋu le du vi sue si me wòle la me. Esia megbe kpuie la, meʋu tso dugã si me mele la me va tsi du si me Sandra le mɔɖeɖedɔa wɔm le me.”
Aleke nuwo va yi na Rúbia? Egblɔ be: “Esi meʋu yi afi ma ɣleti eve megbe la, menɔ Biblia srɔ̃m kple ame 15 eye—èxɔe se alo mèxɔe o—etefe medidi o, amewo va nɔ lalayem, abe ale si wònɔ le Sandra gome ene, be masrɔ̃ nu kpli yewo!”
EƲÃE WÒGBUGBƆ LÉ ŊKU ÐE EƑE SUBƆSUBƆDƆA ŊU
Diego, nɔviŋutsu aɖe si le efe fe 20-awo fe gɔmedzedze fifia, yi ɖakpɔ atsu kple asi mɔɖela aɖewo ɖa le Prudentópolis, si nye du sue aɖe le anyiehe Brazil. Efe afi ma yiyi kpɔ ŋusẽ gã aɖe ɖe edzi; le nyatefe me la, esia ʋãe wògbugbɔ lé ŋku ɖe subɔsubɔdɔ si wɔm eya ŋutɔ nɔ la ŋu. Le efe hamea me la, gafofo ʋɛ aɖewo ko wòzãna le gbeadzi ɣleti sia ɣleti. Egblɔ be: “Gake esi meɖi tsa yi mɔɖela siawo gbɔ eye wogblɔ nutefekpɔkpɔ siwo su wo si nam la, efoe ɖe nunye mede ŋugble le ale si gbegbe wole dzidzɔ kpɔmee kple alɔgblɔlɔ si wɔm mele le subɔsubɔdɔa me la ŋu vevie. Esi mekpɔ wofe dzidzɔ kple dzo si le wo me la, edzrom be taɖodzinu nanɔ nye agbe ŋu abe woawo ke ene.” Esi Diego trɔ gbɔ tso afi ma la, edze mɔɖeɖedɔa wɔwɔ gɔme.
Abe ale si wòdzɔ ɖe Diego dzi ene la, ɖe nènye Ðasefo ɖekakpui alo ɖetugbui aɖe si kpɔa gome le gbefãɖeɖedɔa me hedea Kristotɔwo fe kpekpewo, evɔ nèsena le ɖokuiwò me be ɖeko yewɔa subɔsubɔdɔa abe gbe sia gbe nuwɔna aɖe ko ene eye dzo aɖeke mele ye me ɖe eŋu oa? Ne nenemae la, ɖe nàte ŋu awɔ tɔtrɔwo le wò agbe me be nàte ŋu akpɔ asinu aɖɔ dzidzɔ si dona tso subɔsubɔ le afi si Fiaɖufegbefãɖela geɖe wu hiã le la kpɔa? Eme kɔ be, ate ŋu adze nu sesẽ na wò be nàɖe asi le agbenɔnɔ si me dzidzeme le la ŋu. Ke hã nu ma tututue ɖekakpui kple ɖetugbui geɖe tiae be yewoawɔ. Wotso nya me dzidefotɔe be yewoawɔ asitɔtrɔ le yewofe agbemetaɖodzinuwo kple didiwo ŋu ale be yewoate ŋu asubɔ Yehowa kple yewofe ŋutete blibo. Bu ame bubu aɖe si ŋkɔe nye Bruno fe kpɔɖeŋua ŋu kpɔ.
HAƑOHADZIKPƆLAE LOO ALO SUBƆLAE WÒNYEA?
Ƒe aɖewoe nye esi va yi la, Bruno, si xɔ fe 28 fifia la, srɔ̃ hafofo le suku xɔŋkɔ aɖe, eye efe taɖodzinue nye be yeava zu hafohadzikpɔla. Le nyatefe me la, ewɔ ŋgɔyiyi ale gbegbe be, ɣeaɖewoɣi la, wokpenɛ be wòava kpɔ hafola deŋgɔwo fe hafohawo dzi. Edze fãa be ava zu hafohadzikpɔla xɔŋkɔ aɖe. Bruno gblɔ be: “Togbɔ be nuwo nɔ alea hã la, nu si dim mele le agbe me la mesu asinye o. Metsɔ ɖokuinye ɖe adzɔgbe na Yehowa, gake menyae be nyemenɔ esubɔm kple nye ŋutete katã o, eye esia tena ɖe dzinye. Meɖe nye seselelãmea gblɔ na Yehowa le gbedodoɖa me, eye megblɔe na nɔvi kpɔnutefe siwo le hamea me la hã. Esi mede ŋugble le nɔnɔmea ŋu nyuie megbe la, metso nya me be matsɔ subɔsubɔdɔa aɖo nɔfe gbãtɔ, medzudzɔ hasrɔ̃sukua dede, eye mefo ɖokuinye ɖe subɔsubɔdɔa wɔwɔ le nuto siwo me Fiaɖufegbefãɖelawo hiã le ŋutɔŋutɔ la me.” Esi wòtso nya me alea la, aleke nuwo va yii?
Bruno ʋu yi Guapiara du (si me ame 7,000 le), si didi tso São Paulo dua gbɔ abe kilometa 260 sɔŋ ene me. Tɔtrɔ gã aɖe ŋutɔe nye ema wòwɔ. Egblɔ be: “Meʋu yi afe sue aɖe si me nufamɔ, television, alo Internet mele o me. Ke hã nanewo siwo mesu asinye kpɔ o la nɔ afea me—abɔ nyui aɖe si me amagbewo le kple atikutsetsebɔ aɖe hã!” Esime Bruno nɔ subɔsubɔm le hame sue aɖe me le afi ma la, zi ɖeka le kwasiɖa me la, etsɔa nuɖuɖu, tsi, kple agbalẽ gbogbo aɖewo ɖe akplo me eye wòdoa dzokeke yia kɔfenutowo me ɖaɖea gbefã. Ame siwo le nuto mawo me la dometɔ geɖe mese nya nyui la kpɔ o. Egblɔ be: “Biblia nusrɔ̃vi 18 sɔŋ su asinye. Ale si nusrɔ̃vi siawo wɔ tɔtrɔwo le wofe agbe me la tefe kpɔkpɔ na mekpɔ dzidzɔ geɖe ŋutɔ!” Egblɔ kpee be: “Ɣemaɣi la, nye asi su nu si dim mele le agbe me la dzi—dzidzeme vavãtɔ si tsoa Fiaɖufea fe nuwo tsɔtsɔ ɖo nɔfe gbãtɔ me. Ne ɖe meti ŋutilãmenuwo yome la, nyemate ŋu akpɔ dzidzeme sia gbeɖe o.” Eye esi wobia Bruno be aleke wòwɔ te ŋu kpɔ efe ganyawo gbɔ le Guapiara hã la, eko alɔgbɔnu hegblɔ be: “Mefiaa dzitafofo amewo.” Egakpɔtɔ nye hafofofiala le mɔ aɖe nu.
“ÐEKO WÒLE BE MATSI AFI MA”
Mariana, si le efe fe 20-awo fe nuwuwu lɔfo fifia, hã to nu si me Bruno to la tɔgbi me. Senyalae wònye, eye togbɔ be enɔ dɔ si me ga geɖe le wɔm hã la, dzidzeme vavãtɔ mesu esi o. Egblɔ be: “Mese le ɖokuinye me be menɔ ‘dagbadagbam ɖe ya me.’” (Nyagb. 1:17) Nɔvi geɖewo de dzi fo nɛ be wòabu mɔɖeɖedɔa wɔwɔ ŋu. Esi Mariana kple exɔlɔ̃ etɔ̃ siwo nye Bianca, Caroline, kple Juliana wode ŋugble tso eŋu nyuie vɔ la, wotiae be yewoayi aɖakpe asi ɖe hame aɖe ŋu le Barra do Bugres. Enye du aɖe si te ɖe Bolivia ŋu, si gbɔ didi agbadrofe akpe geɖe tso afi si wole gbɔ. Nu kae dzɔ kplɔ esia ɖo?
Mariana gblɔ be: “Nye susue nye be manɔ afi ma ɣleti etɔ̃. Gake kaka ɣeyiɣi ma nade la, Biblia nusrɔ̃vi 15 sɔŋ ye su asinye! Le nyatefe me la, nusrɔ̃vi siawo hiã na kpekpeɖeŋu geɖe be woayi ŋgɔ le nyatefea me. Eya ta nyemete ŋu do dzi gblɔ na wo be mele dzodzom o. Ðeko wòle be matsi afi ma.” Eye nenema tututue nɔvinyɔnu eneawo katã wowɔ. Ke ɖe Mariana fe dɔ yeyea na be dzidzeme su esi le agbe mea? Egblɔ be: “Nyatefe si wònye be Yehowa le zãyem tsɔ le kpekpem ɖe amewo ŋu be woatrɔ wofe agbenɔnɔ wòanyo wu la na nye dzi dze eme. Yayra wònye nam be mele nye ɣeyiɣi kple ŋusẽ zãm tsɔ le nane si ŋu viɖe ŋutɔŋutɔ le la wɔm.” Caroline ɖɔ ale si wo ame eneawo katã wose le wo ɖokui me ale: “Ne memlɔ anyi le zã me la, nye dzi dzea eme ale gbegbe le esi mezã nye ŋusẽ tsɔ ti Fiaɖufea fe nuwo yome ta. Ale si mawɔ akpe ɖe nye Biblia nusrɔ̃viwo ŋu la ŋu koe nye susu nɔna. Enya kpɔna nam ŋutɔ ne mekpɔ wo wole ŋgɔyiyi wɔm. Mele nya si Biblia la gblɔ be, ‘Miɖɔe kpɔ, eye miakpɔ be, Yehowa fe dɔme nyo,’ la fe nyatefenyenye tefe kpɔm.”—Ps. 34:9.
Aleke gbegbe Yehowa akpɔ dzidzɔe nye esi be wòakpɔe be nɔvi ɖekakpuiwo kple ɖetugbuiwo ‘tsɔ wo ɖokuiwo ke faa’ le agbɔsɔsɔ gã aɖe me le xexea me godoo be yewoaɖe gbefã Fiaɖufe ŋuti nya nyuia le didifewo ke! (Ps. 110:3; Lod. 27:11) Yehowa hã yraa lɔlɔ̃nu faa dɔwɔla siawo geɖe.—Lod. 10:22.


c: text/html

text:
Nu Kae Lã Wɔadã Si To Ta Adre Le Nyaɖeɖefia Ta 13 La Nye?
Ale si Biblia ɖo eŋui
Lã wɔadã si to ta adre si ŋuti wofo nu le zi gbãtɔ le Nyaɖeɖefia 13:1 la nye xexea me katã fe dunyahenuɖoanyi la.
Ŋutete, ŋusẽ kple fiazikpui le esi, esia ɖee fia be dunyahehe fe nuɖoanyie.
—Nyaɖeɖefia 13:2.
Eɖua “to sia to kple ame ɖe sia ɖe fomevi kple gbegbɔgblɔ sia gbegbɔgblɔ kpakple dukɔ sia dukɔ dzi,” eya ta ekeke ta wu dukɔ ɖekaɖekawo ko.
—Nyaɖeɖefia 13:7.
Lã ene siwo ŋu wofo nu tsoe le Daniel 7:
2-8 fe ŋutinuwo dze le eŋu, ele abe lãklẽ ene, efe afɔwo le abe sisiblisi tɔwo ene, efe nu le abe dzata fe nu ene, eye dzo ewo le eta. Wogblɔ le lã siwo ŋuti wofo nu tsoe le Daniel fe nyagblɔɖia me ŋu be wonye fiawo alo fiaɖufe siwo ɖu dzi kplɔ wo nɔewo ɖo. (Daniel 7: 17, 23) Eya ta lã wɔadã si ŋu wofo nu tsoe le Nyaɖeɖefia ta 13 la nye dunyahehabɔbɔ fokpli.
Edo go “tso atsiafu me,” esia fia be etso amegbetɔfomea me tɔ siwo nye agbodzelawo, siwo gbɔ amegbetɔwo fe dziɖuɖuwo tsona la me.
—Nyaɖeɖefia 13:1; Yesaya 17:12, 13.
Biblia gblɔ be lã wɔadã la fe xexlẽdzesi alo efe ŋkɔ
—666 —nye “ame fe xexlẽdzesi.” (Nyaɖeɖefia 13:17, 18) Nyagbɔgblɔ ma fia be lã wɔadã si ŋu wofo nu tsoe le Nyaɖeɖefia ta 13 la nye amegbetɔwo fe habɔbɔ, ke menye gbɔgbɔ vɔ̃wo tɔe o.
Togbɔ be dukɔwo fe nu mesɔna le nu geɖewo me o hã la, wowɔ ɖeka heɖoe kplikpaa be yewoakpɔ yewofe ŋusẽa ta eye wogbe be yewomabɔbɔ ɖe Mawu Fiaɖufea te o. (Psalmo 2:2) Dukɔwo afo wofe aʋakɔwo hã nu fu be yewoawɔ aʋa kple Mawu fe aʋakɔ si anɔ Yesu Kristo fe kpɔkplɔ te la le Armagedon me, gake woatsrɔ̃ dukɔawo le aʋa sia me.
“Dzo ewo kple ta adre”
Wozãa xexlẽdzesi aɖewo le kpɔɖeŋumɔ nu le Biblia me. Le kpɔɖeŋu me, xexlẽdzesi siwo nye ewo kple adre fiaa blibonyenye. Nu vevi si akpe ɖe mía ŋu míase nu si tututu Nyaɖeɖefia ta 13 me lã wɔadã fe “dzo ewo kple ta adre” fia lae nye “lã wɔadã la fe legba” si ŋu wova fo nu tsoe le Nyaɖeɖefia fe agbalẽa me
Nenema ke lã wɔadã si to ta adre si ŋu wofo nu tsoe le Nyaɖeɖefia 13:1 la hã le tsitre ɖi na dziɖuɖu adre. Wonye fiaɖufe vevitɔ siwo ɖu dzi le amegbetɔwo fe ŋutinya me eye woxɔ ŋgɔ le Mawu fe amewo tete ɖe anyi me. Woawoe nye Egipte, Asiria, Babilon, Medo-Persia, Hela, Roma kple Anglo-Amerika. Ne míefo nya ta be dzo ewoawo le tsitre ɖi na dziɖuɖu nɔɖokuisiwo katã, gãwo kple sueawo siaa la, ekema fiakuku siwo le dzoawo dometɔ ɖe sia ɖe ŋu ɖee fia be dukɔawo dometɔ ɖe sia ɖe kple fiaɖufe vevitɔ si le wofe ɣeyiɣia me la ɖua dzi le ɣeyiɣi ɖeka me.

robotstxt: allowed

filter: keep


text:
KRISTOTƆWO ƑE AGBENƆNƆ
Wɔ Ðe Yehowa Ƒe Mɔfiame Siwo Ku Ðe Agbe Nyui Nɔnɔ Ŋu Dzi
Yehowa Mawu ɖo mɔfiame siwo nu amegbetɔwo katã anɔ agbe ɖo la ɖi. Le kpɔɖeŋu me, ede se be ŋutsu kple nyɔnu siwo ɖe wo nɔewo la, nagagbe wo nɔewo o. (Mt 19:4-6, 9) Elé fu gbɔdɔdɔ manɔsenu ɖe sia ɖe. (1Ko 6:9, 10) Ena mɔfiamewo hã ku ɖe awudodo kple dzadzraɖo ŋu si na efe amewo to vovo.—5Mo 22:5; 1Ti 2:9, 10.
Le xexea me egbea la, ame geɖe mewɔna ɖe Yehowa fe mɔfiamewo dzi o. (Ro 1:18-32) Woɖe mɔ ame akpa gãtɔ fe awudodo, dzadzraɖo kple nuwɔna kpɔ ŋusẽ ɖe wo dzi. Ame geɖe fe ŋukpego gbã eya ta wowɔa ŋukpenanuwo eye wobua fɔ ame siwo fe susu to vovo na wo tɔ la.—1Pe 4:3, 4.
Esi míenye Yehowa Ðasefowo taa, ele be míawɔ ɖe Mawu fe mɔfiame siwo ku ɖe agbe nyui nɔnɔ ŋu dzi dzinɔamefotɔe. (Ro 12:9) Aleke míawɔe? Ele be míatsɔ aɖaŋudzedze ana amewo nanya nu siwo dzea Mawu ŋu. Gake ele be míawo ŋutɔwo hã míayi edzi anɔ agbe nyui. Le kpɔɖeŋu me, ne míele ŋugble dem le awu siwo míado kple ale si míadzra ɖoe ŋu la, ele be míabia mía ɖokuiwo be: ‘Yehowa fe mɔfiamewo dzie mewɔna loo alo xexea tɔa? Ðe nye awudodo kple dzadzraɖo na amewo kpɔnɛ be Kristotɔ mawuvɔ̃lae menyea?’ Ne mele television dzi wɔna kple video siwo makpɔ tiam la, ele be mabia ɖokuinye be: ‘Ðe wòadzɔ dzi na Yehowa? Ame ka fe mɔfiamewo le agbe nyui nɔnɔ ŋue wòdona ɖe ŋgɔ? Ðe nu siwo metsɔna ɖea modzakae la ana ale si mebua agbe nyui nɔnɔe la me nagbɔdzɔa? (Ps 101:3) Ðe woaɖia nye fometɔwo kple ame bubuwo nua?’—1Ko 10:31-33.
Nu ka tae wòle vevie be míawɔ ɖe Yehowa fe mɔfiame siwo ku ɖe agbe nyui nɔnɔ ŋu la dzi? Elabe madidi o, Kristo Yesu atsrɔ̃ dukɔwo eye wòatsi vɔ̃ɖinyenye nu. (Eze 9:4-7) Ame siwo wɔa Mawu fe lɔlɔ̃nu koe asusɔ. (1Yh 2:15-17) Eya ta mina míayi edzi awɔ ɖe Yehowa fe mɔfiame siwo ku ɖe agbe nyui nɔnɔ ŋu la dzi, ale be ame siwo kpɔa míafe agbe nyui nɔnɔ nakafu Mawu.—1Pe 2:11, 12.
MIKPƆ VIDEO SI NYE NYE YEHOWA XƆLƆ̃—ŊUTSU ÐEKA, NYƆNU ÐEKA, EYOME MIADZRO BIABIA SIWO GBƆNA ME:
Nu ka tae wònyo be míawɔ ɖe Yehowa fe mɔfiame siwo ku ɖe agbe nyui nɔnɔ ŋu la dzi?
Nu ka tae wòle be dzilawo nafia nu wo viwo tso Yehowa fe mɔfiame siwo ku ɖe agbe nyui nɔnɔ ŋu tso ɖevime ke?
Aleke ɖeviwo kple tsitsiawo siaa ate ŋu akpe ɖe amewo ŋu be Mawu fe nyuiwɔwɔ naɖe vi na wo?


text:
Exlẽlawo Bia Be . . .
Ðe Xɔse Nye Ameɖokuifuflua?
Ameɖokuifuflu nye ameɖokuibeble si wɔnɛ be ame ŋea aɖaba fua ale si nuwo le ŋutɔŋutɔ dzi, eye metea ŋu dana sɔna le nuŋububu me o. Le kpɔɖeŋu me, ame aɖewo trɔna ɖe ahanono ŋu ne kuxiwo do mo ɖa. Le gɔmedzedzea me la, ahaa ate ŋu ana dzi naɖo efo be wòanɔ te ɖe kuxiawo nu. Gake mlɔeba la, ame siwo ɖoa ŋu ɖe aha ŋu la gblẽa nu le wo ɖokui ŋu. Alea kee wòle le subɔsubɔdzixɔsewo gomea?
Ame aɖewo susuna be xɔse fia be woaxɔ nya sia nya ko dzi ase. Wogblɔna be ame siwo lé xɔse me ɖe asi la medina be yewo ŋutɔ yewoade ŋugble le nyawo ŋu o alo be wometua wofe dzixɔsewo ɖe kpeɖodzi sẽŋuwo dzi o. Wofe nyawo fia be ame siwo si xɔse sẽŋu le la ŋea aɖaba fua ale si nuwo le ŋutɔŋutɔ dzi.
Biblia gblɔ nya geɖe tso xɔse ŋu. Gake megblɔ kpɔ be míaxɔ nya sia nya ko dzi ase o. Eye mede kuviawɔwɔ le nuŋububu me dzi hã o. Ke boŋ egblɔ tso ame siwo xɔa nya sia nya dzi sena ŋu be wonye ame bebewuwo. (Lododowo 14:15, 18) Vavãe, anye bometsinuwɔwɔ be míaxɔ nya aɖe be enye nyatefe esi míekpɔ eŋuti kpeɖodziwo o! Ðeko wòanɔ abe ɖe míetsyɔ nu ŋku dzi hafi le agbagba dzem be míatso mɔdodo si dzi ʋuwo sɔ gbɔ ɖo la me ene le esi ame aɖe be míawɔe ta ko.
Biblia mede dzi fo be míaxɔ nya sia nya dzi ase o, ke boŋ exlɔ̃ nu mí be míana míafe kpɔɖeŋuŋkuwo nanɔ ʋuʋu ɖi be woagable mí o. (Mateo 16:6) Be míafe ŋkuwo nanɔ ʋuʋu ɖi bia be míawɔ míafe “tamebubu ŋutete” ŋu dɔ. (Romatɔwo 12:1) Biblia fia mí be míade ŋugble le kpeɖodziwo ŋu be míafe nyatafofowo nanye esiwo me susu le siwo míetu ɖe nyatefe dzi. Esia fe kpɔɖeŋuwo dze le agbalẽ siwo apostolo Paulo ŋlɔ la me.
Esi Paulo ŋlɔ agbalẽ na Roma hamea la, medi be woaxɔ Mawu dzi ase le esi wògblɔe na wo be woaxɔ edzi ase ta ko o. Ke boŋ ede dzi fo na wo be woabu nu siwo ɖo kpe edzi be Mawu li ŋutɔŋutɔ la ŋu. Eŋlɔ bena: “[Mawu fe] nɔnɔme makpɔmakpɔawo dzena gaglãa wokpɔna tso xexea wɔwɔ dzi heyina, elabena wodzena wokpɔna le nu siwo wòwɔ la me, ɛ̃, efe ŋusẽ mavɔmavɔ kple Mawunyenye la dzena, ale be [ame siwo gbe Mawu la mate] ŋu ado taflatsɛ o.” (Romatɔwo 1:20) Paulo ɖe susu kple Hebritɔwo le mɔ sia tɔgbi nu le agbalẽ si wòŋlɔ na wo la me. Egblɔ be: “Nyatefee, afe sia afe la, ame aɖee tsonɛ, gake ame si wɔ nuwo katã lae nye Mawu.” (Hebritɔwo 3:4) Le agbalẽ aɖe si Paulo ŋlɔ na Kristotɔ siwo nɔ Tesalonika me la, ede dzi fo na wo be woagaxɔ nya sia nya ko dzi ase o, ke boŋ be ‘woado nuwo katã akpɔ.’—1 Tesalonikatɔwo 5:21.
Xɔse si wometu ɖe kpeɖodzi sẽŋuwo dzi o la ate ŋu akplɔ ame atrae ahagblẽ nu le eŋu hã. Paulo gblɔ tso ame aɖewo siwo doa vevie mawusubɔsubɔ le eŋɔli ŋu be: “Mele ɖase ɖim na wo be, dzo le wo me ɖe Mawu ŋu; gake menye le sidzedze vavãtɔ nu o.” (Romatɔwo 10:2) Ekema ɖe mele vevie ŋutɔ be míawɔ ɖe aɖaŋu sia si Paulo ɖo na Roma hamea dzi oa? Eŋlɔ bena: “Mina woatrɔ miafe nɔnɔme to miafe tamesusu wɔwɔ yeyee me, bene miado Mawu fe lɔlɔ̃nu nyui dzeameŋu si le blibo la kpɔ na mia ɖokui.” (Romatɔwo 12:2) Xɔse si míetu ɖe Mawu ŋuti sidzedze vavãtɔ dzi la menye ameɖokuifuflu o, ke boŋ enye ‘akpoxɔnu gã’ si kpɔa mía ta tso nu siwo ate ŋu agblẽ nu le míafe seselelãme alo mawusubɔsubɔ ŋu la si me.—Efesotɔwo 6:16.


text:
Ðe Ya Kple Ɣe Ƒe Keklẽ Wua Dɔlékuiwoa?
ESI dzɔdzɔmeŋutinunyalawo ke ɖe dɔlékuiwutike ŋu le fe 1900-awo fe domedome la, ɖɔktawo kpɔ mɔ be atike yeye siawo akpe ɖe yewo ŋu yewoaɖe dɔléle aɖewo ɖa. Le gɔmedzedzea me la, atikeawo wɔ dɔ etefe mekɔ o. Gake ale si ame geɖewo va le atikeawo zãm wògbɔ eme la wɔe be womegate ŋu va le dɔlékuiwo wum o.
Esi dzɔdzɔmeŋutinunyalawo le ŋugble dem tso ale si woawɔ awu dɔlékuiwo ŋu la, wogava le tɔtrɔm ɖe mɔnu siwo wozãna tsɔ wua dɔlékuiwo le blema la ŋu. Esiawo dometɔ ɖekae nye ale si ya kple ɣe fe keklẽ wua dɔlékuiwoe.
Nu Si Míesrɔ̃ Tso Blematɔwo Gbɔ
Eŋlisiawo dometɔ geɖe fo nu tso ale si ɣe fe keklẽ kple ya si fona le gota tea ŋu wua dɔlékuiwo la ŋu. Atikewɔla John Lettsom (fe 1744-1815) gblɔ be ɖevi siwo ŋu yɔmekpe le la nagbɔ ya si fona le futa eye woanɔ ɣe fe keklẽ nu ale be woahaya. Le fe 1840 me la, amekola George Bodington de dzesii be ame siwo wɔa dɔ le gota abe agbledelawo kple alẽkplɔlawo ene mexɔa yɔmekpe o, gake dɔwɔla siwo zãa wofe ɣeyiɣi akpa gãtɔ le xɔ me la tea ŋu xɔa yɔmekpe bɔbɔe.
Afenɔ Florence Nightingale (fe 1820-1910) va xɔ ŋkɔ ŋutɔ le nu siwo wòto vɛ esime wònɔ Britain-ʋawɔla siwo xɔ abi le Crimea-ʋaa me gbɔ kpɔm la ta. Ebia be: “Ðe mège ɖe ame aɖe fe xɔ dɔme me le zã me alo ŋdi kanya esime womekpɔ ʋu fesre o eye nèkpɔ be ya si le xɔa me la bla hele ʋeʋẽm ɖe fomevie kpɔ oa?” Egblɔ be ele be woana ya si le dɔnɔ fe xɔ me la nasɔ kple esi le gota, evɔ womana vuvɔ nawɔ dɔnɔa atso eme o. Egblɔ kpee be: “Nu siwo katã tefe mekpɔ la ɖo kpe edzi be nu eve ye dɔnɔ hiã vevie, woawoe nye gotaya kple keklẽ . . . Gake menye keklẽ ɖe sia ɖe ko o, ke boŋ ɣe fe keklẽ.” Ɣemaɣi la, ame geɖewo xɔe se be ne wosia abadzivɔwo kple awuwo ɖe ŋdɔgbe la, edea lãmesẽ dzi.
Togbɔ be amegbetɔwo yi ŋgɔ le dzɔdzɔmeŋutinunya me tso fe 1800-awo me hã la, egbegbe nusɔsrɔ̃wo hã ɖo kpe edzi nenema. Le kpɔɖeŋu me, numekuku aɖe si Chinatɔwo wɔ le fe 2011 me ɖee fia be sukuvi siwo sɔ gbɔ ɖe xɔ dɔmewo me wu ale si dze, evɔ ya megena ɖe xɔ siawo me tututu o la “xɔa akɔtadɔ.”
Xexea Me Lãmesẽ Habɔbɔ gblɔ be ele vevie be woana gotaya nage ɖe xɔwo me ale be wòate ŋu awɔ avu kple dɔlékuiwo. Nyatefee, habɔbɔ sia gblɔ le mɔfiamegbalẽ aɖe si wòɖe ɖe go le fe 2009 me la me be woaɖe mɔ ya siawo nage ɖe kɔdzixɔwo me ale be woaɖe dɔlékuiwo dzi akpɔtɔ le afi mawo. *
Ðewohĩ àgblɔ be, ‘Nya siawo nya se loo. Gake kpeɖodzi kae le wo ŋu? Aleke ya kple ɣe fe keklẽ ate ŋu awu dɔlékuiwo?’
Dzɔdzɔmenu Siwo Wua Dɔlékuiwo
United Kingdom (Royaume-Uni) fe dɔwɔfe si kpɔa lãmesẽnyawo gbɔ fe numekuku aɖe ɖo nyabiase siawo ŋu. Dzɔdzɔmeŋutinunyala siwo le dukɔ sia me la di be yewoanya ɣeyiɣi didi si wòaxɔ hafi dɔlékuiwo navɔ le ya me ne woda dɔlékuiʋawɔnuwo ɖe London dua me. Esi numekulawo di be yewoanya ɣeyiɣi didi si dɔlékuiawo ate ŋu anɔ agbe le ya me la, wotsɔ dɔlékui si woyɔna be E. coli de yiyiɖɔ ŋu tsɔ da ɖe ya nu le gota. Wowɔ nu sia le zã me, elabe wonya be ɣe fe keklẽ wua dɔlékuiwo. Nu kawoe do tso eme?
Le gafofo eve megbe la, dɔlékuiawo fe akpa gãtɔ ku. Gake esi wowɔ dodokpɔ ma ke eye wotsɔ dɔlékuiawo de aɖaka me hetu nu ɖe enu eye wotsɔ aɖakaa da ɖe tefe si tututu woda yiyiɖɔa ɖo va yi eye yame fe dzoxɔxɔ sɔ kple gbãtɔ nu la, dɔlékui akpa gãtɔ gakpɔtɔ le agbe le gafofo eve si woɖo la megbe. Nu ka tae? Edze fãa be nane le ya me si wua dɔlékuiwo. Gake womekpɔ nya nu si tututu wònye o. Ke hã, numekulawo gblɔ be nu vovovo aɖewo anya nɔ “ya me siwo wua dɔlékuiwo.”
Ɣe fe keklẽ hã wua dɔlékuiwo. Nyadzɔdzɔgbalẽ aɖe (Journal of Hospital Infection) gblɔ be: “Dɔlékui geɖe siwo nɔa ya me la metea ŋu nɔa te ɖe ɣe fe keklẽ nu o.”
Nu kae nàwɔ be wòaɖe vi na wò? Ðewohĩ àdi be yeanɔ ŋdɔ nu vie ale be yeaxɔ ya nyui ma. Ate ŋu ade wò lãmesẽ dzi.
^ mm. 8 Susu aɖewo ate ŋu anɔ anyi siwo ta masɔ be woaʋu fesrewo da ɖi o. Wo dometɔ aɖewoe nye toɣliɖeɖe, sedede siwo ku ɖe dzobibi ŋu, dedienɔnɔ kple ya me fe ɖifofo.


text:
Àte Ŋu Axlɔ̃ Nu Amewo Geɖe Wua?
Sinima aɖe si ŋu gbeɖiɖi mekpe ɖo o, si fe tanyae nye A Trip Down Market Street (Tsaɖiɖi Le Mɔdodo Dzi Le Asitsafe) si ɖe ale si agbea nɔ le San Francisco, U.S.A., le fe 1900-awo fe gɔmedzedze fia la kpɔkpɔ wɔa dɔ ɖe amewo dzi ŋutɔ. Sinima sia wɔlawo da wofe fotoɖemɔ̃ si wotrona kple asi la ɖe lɔri aɖe si toa ketekegakpo dzi la tame henɔ nu siwo le edzi yim le mɔdodo si dzi ame gbogbowo le la ɖem. Le sinimaa me la, àkpɔ tasiaɖamwo kple blema lɔri siwo va le yiyim, kple nuflelawo kpakple ŋutsuvi nyadzɔdzɔgbalẽdzrala siwo le wofe gbe sia gbe dɔwo dzi.
Nu si na sinima sia kpɔkpɔ wɔa nublanui na ame wue nye be, anɔ eme be April 1906 mee wowɔe, si nye ŋkeke ʋɛ aɖewo ko do ŋgɔ na anyigbaʋuʋu sesẽ kple dzobibi gã si tsrɔ̃ ame akpe geɖe le April 18 lia dzi eye wòna dugã la fe akpa ma zu dudo kloe. Anɔ eme be agbenɔŋkeke ʋɛ aɖewo koe susɔ na dzidzɔme siwo dze le sinimaa me la dometɔ aɖewo. Scott Miles, si nye sinima sia wɔlawo dometɔ ɖeka fe tɔgbuiyɔvi, gblɔ be: “Ne mekpɔ ame siwo le afi ma, siwo menya nu si gbɔna wo tu ge o la, wofe nu wɔa nublanui nam ŋutɔ.”
Ŋkubiãnya ma tɔgbi dze ŋgɔ míawo hã egbea. Ele be míafe nutoa me tɔwo fe nu nawɔ nublanui na mí. Elabena ɖeko wole wofe gbe sia gbe dɔwo dzi eye womenya afɔku gã si gbɔna wo tu ge kpuie la kura o—si nye tsɔtsrɔ̃ si gbɔna nuɖoanyi sia kple emenuwo katã dzi. Esia mele abe anyigbaʋuʋu si ame aɖeke mekpɔ do ŋgɔ o ene o, ke boŋ mɔnukpɔkpɔ vi aɖe kpɔtɔ li na mí be míatsɔ axlɔ̃ nu amewo tso Yehowa fe ʋɔnudrɔ̃gbe si míenya be etu afe ŋu. Anɔ eme be èɖo ɣiyiɣi ɖi na ɖaseɖiɖi tso ʋɔtru nu yi ʋɔtru nu kwasiɖa sia kwasiɖa, gake ɖe nàgate ŋu axlɔ̃ nu amewo geɖe wua?
YESU NƆA KLALO ƔESIAƔI NA GBEƑÃÐEÐE
Yesu ɖo kpɔɖeŋu ɖedzesi aɖe ɖi na mí le mɔ sia nu be enɔa klalo ɣesiaɣi na gbefãɖeɖe. Eɖe gbefã na ame sia ame si wòdo goe, eɖanye nudzɔla siwo wòkpɔ le mɔdodowo dzi loo alo nyɔnu si wòdo go le vudo to le ŋdɔ me ɖiɖiɖemeɣi o. (Luka 19:1-5; Yoh. 4:5-10, 21-24) Esi Yesu ɖoe be yeaɖi ɖe eme gɔ̃ hã la, elɔ̃ faa te fli ɖe ɖoɖo ma me ale be wòate ŋu afia nu amewo. Vevesese ɖe ehaviwo nu ʋãe wòku kutri geɖe le ɖaseɖiɖidɔa me. (Marko 6:30-34) Aleke amewo le Yesu fe nuwɔwɔ kpata fe nɔnɔmea srɔ̃m egbea?
WOWƆ MƆNUKPƆKPƆ ÐE SIA ÐE ŊU DƆ
Xɔ si me Melika le la le afe gã siwo ŋu wodzɔna vevie la me. Efe afelika geɖewo nye ame siwo tso duta va le suku dem, siwo fe telefonxexlẽdzesi medze le telefon xexlẽdzesifiagbalẽ me o eye wofe ŋkɔwo hã medze le nɔfefiagbalẽ si le afi si amedzrowo lalana le me o. Ekpɔa dzidzɔ ɖe mɔnukpɔkpɔ tɔxɛ siwo ʋuna ɖi nɛ be wòaɖi ɖase na xɔhayalawo le xɔdomemɔwo dzi alo dzifoxɔliamɔ̃ me la ŋu. Egblɔ be, “Le mɔ aɖe nu la, mebui be emae nye nye anyigbamama.” Agbalẽ siwo le gbe vovovowo me nɔa Melika ŋu ɣesiaɣi, eye ame geɖe lɔ̃na xɔa trakt kple magazinewo. Ehea amewo fe susu yia míafe Internet dzi nyatakakadzraɖofe si nye jw.org hã dzi. Edze Biblia nusɔsrɔ̃ geɖe gɔme.
Sonia hã nɔa ŋudzɔ be yeaɖe gbefã na ame sia ame si yeate ŋui. Ewɔa dɔ le dɔnɔkɔdzi, eye wòɖoe efe taɖodzinu be yeaɖi ɖase tsitotsito na yefe dɔwɔhatiwo kwasiɖa sia kwasiɖa. Gbã la, egbɔ dzi ɖi lé ŋku ɖe wo ŋu be yeanya wo dometɔ ɖe sia ɖe fe nuhiahiãwo kple nu siwo me wotsɔ ɖe le. Eyome ezãa efe ŋdɔ me ɖiɖiɖemeɣia tsɔ tena ɖe wo ŋu ɖekaɖeka ɖia ɖase na wo. Esia wɔe be Sonia te ŋu dze Biblia nusɔsrɔ̃ gɔme kple ame eve. Ele ɖoɖo wɔm be yeazã yefe ɖiɖiɖemeɣia fe akpa aɖe atsɔ aɖi ɖase na ame siwo le ɖɔkta dzɔm le afi si amewo lalana le.
WƆ MƆNUKPƆKPƆWO ŊU DƆ
Ŋutsu aɖe si tsi agbe le fe 1906 fe anyigbaʋuʋua me la gblɔ be enye “afɔku vɔ̃ɖitɔ kekeake si dzɔ ɖe dugã aɖe dzi kpɔ.” Etefe madidi o, afɔku siwo katã dzɔ kpɔ la maɖi naneke ne wotsɔ wo sɔ kple hlɔ̃biagbe si ava “ame siwo menya Mawu o” dzi o. (2 Tes. 1:8) Yehowa di vevie be amewo natrɔ wofe dzi kple susu eye woawɔ ɖe nuxlɔ̃amegbedasi si efe Ðasefowo le gbefã ɖem la dzi.—2 Pet. 3:9; Nyaɖ. 14:6, 7.
Ce nàte ŋu awɔ mɔnukpɔkpɔ ɖe sia ɖe ŋu dɔ aɖi ɖase na ame siwo nèdoa goe le wò gbe sia gbe dɔwo wɔwɔ mea?
Mɔnukpɔkpɔ su wò hã asiwò be nàʋu amewo fe ŋku woade dzesi ɣeyiɣi vevi si me míele, eye nàkpe ɖe wo ŋu woaɖe asi le ɖokuitɔdidi fe agbenɔnɔ ŋu ne woadi Yehowa. (Zef. 2:2, 3) Ðe nàte ŋu awɔ mɔnukpɔkpɔ ɖe sia ɖe ŋu dɔ aɖi ɖase na wò dɔwɔhatiwo, afelikawo kple ame siwo nèdoa goe le wò gbe sia gbe dɔwo wɔwɔ mea? Àte ŋu axlɔ̃ nu amewo geɖe wua?


text:
ŊUTINYA 29
Nu Si Tae Mose Si Dzo
LKPƆ Mose ɖa, ele sisim tso Egipte. Èkpɔ ŋutsu, siwo nyae ɖe nu la? Ènya nusitae wodi be yewoawu Mose ɖoa? Na míakpɔ ɖa be míate ŋu anya hã.
Mose tsi le Farao, Egipte-dziɖula la fe afeme. Eva zu nunyala gã kple ame deŋgɔ aɖe. Mose nya be menye Egiptetɔe yenye o, ke boŋ ye dzila ŋutɔŋutɔwo nye Israel-vi kluviwo.
Gbeɖeka esi Mose tsi xɔ fe 40 la, eɖo tame be yeayi yefe amewo gbɔ aɖakpɔ alesi wole la ɖa. Alesi wole fu wɔm woe la wɔ nublanui. Ekpɔ Egiptetɔ aɖe wònɔ Israeltɔ kluvi aɖe fom. Mose tsa ŋku mlamlamla, eye esi wòkpɔ be ame aɖeke mele yewo kpɔm o la, efo Egiptetɔ la, eye Egiptetɔ la ku. Tete Mose ɣla efe kukua ɖe ke me.
Esi ŋu ke la, Mose gayi efe amewo kpɔ ge ɖa. Esusu be yeate ŋu akpe ɖe wo ŋuti be womaganye kluviwo azɔ o. Gake ekpɔ Israel-ŋutsu eve wole dzre wɔm, tete wògblɔ na amesi tɔ medzɔ o la bena: ‘Nukatae nèle nɔviwò fom?’
Ŋutsua ɖo ŋu bena: ‘Ameka ɖo wò amegã kple ʋɔnudrɔ̃la ɖe mía nu? Ðe nèbe yeawu nye hã abe alesi nèwu Egiptetɔ ma enea?’
Vɔvɔ̃ ɖo Mose azɔ. Enya be amewo dze si nusi yewɔ Egiptetɔ la. Farao ŋutɔ hã se nya la, eye wòdɔ amewo be woawu Mose. Ema tae wòle na Mose be wòasi adzo le Egipte.
Esi Mose dzo le Egipte la, eyi ɖe Midian-nyigba dzi. Afimae wòkpɔ Yetro fe fomea le, eye wòɖe vianyɔnuawo dometɔ ɖeka, si ŋkɔe nye Zipora. Mose trɔ zu alẽkplɔla, eye wòkplɔ Yetro fe alẽwo. Enɔ Midian-nyigba dzi fe 40 sɔŋ. Fifia etsi xɔ fe 80. Azɔ gbeɖeka esi Mose le Yetro fe alẽwo kplɔm la, nukunu aɖe dzɔ, esi trɔ Mose fe agbenɔnɔ blibo la katã. Ʋu axa kemɛ ne míakpɔ nusi nukunu sia nye la ɖa


text:
NU XƆASI SIWO LE MAWU ƑE NYA LA ME | YESAYA 52-57
Kristo Kpe Fu Ðe Mía Ta
“Amewo do vloe, eye wogbee . . . Míebui abe ame si wowɔ fui, ame si Mawu fo, eye wòna wòkpe fu ene”
Wodo vlo Yesu eye wotso enu be egblɔ busunya. Ame aɖewo bui be Mawue nɔ to hem nɛ, abe ɖe wòtsɔ dɔ vɔ̃ɖi aɖe fui ene
“Enye Yehowa fe lɔlɔ̃nu be yeagbãe gudugudu, . . . eye Yehowa fe didi ava eme to edzi”
Ðikeke mele eme o be Yehowa se veve esi wowu via. Gake dzi dzɔe ŋutɔ esi wòkpɔ Yesu wòwɔ nutefe bliboe. Yesu fe ku na wokpɔ ŋuɖoɖo na nya si Satana tsɔ ɖe Mawu subɔlawo fe nutefewɔwɔ ŋu, eye ehe yayrawo vɛ na ame siwo trɔ dzi me. Esia wɔe be “Yehowa fe lɔlɔ̃nu” va eme


text:
EXLẼLAWO BIA BE . . .
Nu Kae Wòle Be Míanya Ku Ðe Kristmasɖuɖu Ŋu?
Le xexea me godoo la, ame miliɔn geɖewo ɖua Kristmas le susu vovovowo ta. Ame aɖewo dina be yewoakpɔ dzidzɔ kple yewofe fometɔwo kpakple xɔlɔ̃wo le azãɖuɣiwo. Ame bubuwo hã dea ŋugble tso Mawu ŋu alo zãna wofe ɣeyiɣiwo tsɔ kpena ɖe hiãtɔwo kple ame dahewo ŋu. Le wofe susu nu la, nu vevi siawo hiã godoo. Ke hã, womenya naneke tso kɔnu siwo dzi wotu azã siawo ɖuɖu ɖo ŋu o.
Gbã la, azãɖulawo susunɛ be ne yewole Kristmas ɖum la, ke yewole Yesu fe dzigbezã ɖum. Ke hã, blemaŋutinyaŋlɔlawo lɔ̃ ɖe edzi be ame aɖeke menya gbe si gbe wodzi Yesu o. Agbalẽ aɖe (The Christian Book of Why) gblɔ be: “Kristotɔ gbãtɔwo gbe be yewomaɖo ŋkeke aɖe koŋ ɖi be wòanye Yesu fe dzigbezã o,” le esi “woɖe wo ɖokuiwo ɖa le trɔ̃subɔlawo fe nuwɔnawo me” ta. Biblia hã megblɔ be Yesu ɖu eya ŋutɔ fe dzigbezã kpɔ loo alo kpɔ gome le ame bubu tɔ me o. Ke hã, ede se na efe nusrɔ̃lawo be woaɖo ŋku yefe ku dzi.
Evelia, agbalẽnyala geɖe lɔ̃ ɖe edzi be Kristmasɖuɖu dzɔ tso ame siwo menye Kristotɔwo o kpakple trɔ̃subɔlawo fe kɔnuwo me. Kɔnu siawo dometɔ aɖewoe nye Papa Kristmas, logblatiwo kple Kristmastiwo zazã, nunana ame nɔewo, bosomikaɖiwo sisi, Kristmas-kpetsikewo mama, sefofotsihewo titi ɖe nuwo ŋu kple Kristmas-hawo dzidzi. Agbalẽ aɖe (The Externals of the Catholic Church) gblɔ tso kɔnu siawo ŋu be: “Ne míeɖu Kristmas na amewo alo woɖui na mí, eye míeti sefofotsihe damawo ɖe míafe afewo alo sɔlemexɔwo me la, mía dometɔ nenie nyana be trɔ̃subɔlawo fe kɔnuwoe ma wɔm míele?”
“Ne míeɖu Kristmas na amewo alo woɖui na mí, eye míeti sefofotsihe damawo ɖe míafe afewo alo sɔlemexɔwo me la, mía dometɔ nenie nyana be trɔ̃subɔlawo fe kɔnuwoe ma wɔm míele?”—The Externals of the Catholic Church
Gake ɖewohĩ agblɔ be ɖe wònye nya gã nenema gbegbe ne wokpɔ gome le kɔnu suesue mawo siwo fe dzɔtsofe ŋu míenya nu boo aɖeke le o mea? Kpɔ nya sia fe ŋuɖoɖo le numeɖeɖe etɔ̃lia sia me. Mawu melɔ̃ be woatsɔ trɔ̃subɔsubɔ fe kɔnuwo atsaka kple subɔsubɔ vavãtɔ o. Yehowa to nyagblɔɖila Amos dzi gblɔ na blema Israel-vi siwo tra ɖa tso efe subɔsubɔ gbɔ be: ‘Melé fu miafe ŋkekenyuiwo. . . . Mite míafe hawo fe ɖiɖi ɖe megbe tso gbɔnye!’
Nu ka tae nyagbename siawo nu sẽ alea? Bu nu si wɔm blematɔ siwo nɔ dziehe fiaɖufea me la le la ŋu kpɔ. Wofe fia gbãtɔ si nye Yerobeam wɔ sikanyivi da ɖe Dan kple Betel duawo me eye wòfoe ɖe amewo ŋu be woasubɔe le esi tefe be woasubɔ Mawu nyuie le Yerusalem fe gbedoxɔa me. Fia sia ɖo ŋkekenyuiwo eye wòɖo nunɔlawo siwo axɔ ŋgɔ na wo le azãɖuɖua me.
Nu si wɔm Israel-vi mawo nɔ la dze abe nu nyui aɖe ene. Wosusui be Mawu ko subɔm yewonɔ hele nu si adze eŋu la wɔm. Nyagbename sesẽ si Mawu to Amos kple nyagblɔɖila bubuwo dzi gblɔ na wo la ɖe ale si Mawu bua nuwɔna siawoe la fia. Mawu to nyagblɔɖila Mixa dzi gblɔ be: “Nye Yehowa nyemetrɔ o.” (Maleaxi 3:6) Ðe esia mena míenya ale si Mawu bua Kristmas-kɔnu gbogbo siwo amewo wɔna egbea la oa?
Nya siawo ŋu bubu na ame miliɔn geɖewo va tso nya me be yewomagaɖu Kristmas azɔ o. Ke boŋ wozãa wofe ɣeyiɣiwo ɖe wo xɔlɔ̃wo kple wofe fometɔwo ŋu eye wona kpekpeɖeŋu ame dahewo kple hiãtɔwo ɣesiaɣi si wolɔ̃ le fea fe ɣeyiɣi ɖe sia ɖe me. Eye esia nana wokpɔa dzidzɔ kple dzidzeme vavãtɔ.


text:
NUSƆSRƆ̃ 19
Fuwɔame Etɔ̃ Gbãtɔwo
Wozi Israel-viwo dzi wowɔ dɔ sesẽ abe kluviwo ene. Yehowa dɔ Mose kple Aron be woagblɔ na Farao be: ‘Ðe asi le nye amewo ŋu ne woayi ava subɔm le gbedzi.’ Farao ɖo eŋu dadatɔe be: ‘Nyemaɖo to Yehowa o, eye nyemaɖe asi le Israel-viwo ŋu woadzo o.’ Farao zi wo dzi be woagawɔ dɔ sesẽ ɖe edzi. Yehowa atu nu kple Farao. Ènya nu si wòwɔa? Ehe Fuwɔame Ewo va Egiptetɔwo dzi. Yehowa gblɔ na Mose be: ‘Farao medi be yeaɖo tom o. Etsɔ ŋdi Farao ayi Nil-tɔsisia to. Yi ɖagblɔ nɛ be esi nègbe be yemaɖe asi le nye amewo ŋu woadzo o ta la, Nil-tɔsisia katã atrɔ azu ʋu.’ Mose ɖo to eye wòyi Farao gbɔ. Farao nɔ Aron kpɔm esi wòtsɔ efe atikplɔ fo Nil-tɔsisia dzi eye wòtrɔ zu ʋu. Tɔsisia nɔ ʋeʋẽm kũu, tɔmelãwo ku, eye womekpɔ tsi nyui aɖeke le Nil-tɔsisia me ano o. Ke hã Farao gbe be yemaɖe asi le Israel-viwo ŋu woadzo o.
Le ŋkeke adre megbe la, Yehowa gadɔ Mose ɖe Farao gbɔ be wòagblɔ nɛ be: ‘Ne mèɖe asi le nye amewo ŋu wodzo o la, mana akpɔkplɔwo nayɔ Egipte fũu.’ Aron do efe atikplɔ ɖe dzi, eye akpɔkplɔwo va xɔ anyigba la dzi. Akpɔkplɔawo ge ɖe amewo fe afewo me, wofe abawo dzi kple wofe nuɖugbawo me. Akpɔkplɔawo xɔ afi sia afi! Farao gblɔ na Mose be wòaɖe kuku na Yehowa ne wòaɖe fuwɔame sia ɖa. Farao do ŋugbe be yeaɖe asi le Israel-viwo ŋu woadzo. Eya ta Yehowa na fuwɔame la tɔ te, eye Egiptetɔwo fo akpɔkplɔ kukuawo nu fu gleglegle. Anyigba la dzi te ʋeʋẽ kũu. Gake Farao gagbe kokoko be yemaɖe asi le Israel-viwo ŋu woadzo o.
Emegbe Yehowa gblɔ na Mose be: ‘Aron netsɔ efe atikplɔ fo anyigba eye kea atrɔ azu muwo alo nudzodzoevi siwo ɖua ame.’ Etefe medidi o muawo xɔ afi sia afi. Farao ŋutɔ fe ame aɖewo gblɔ nɛ be: ‘Fuwɔame sia tso Mawu gbɔ.’ Gake Farao medi be yeaɖe asi le Israel-viwo ŋu woadzo o.
“Mana woadze si nye ŋusẽ kple nye ŋutete, eye woadze sii be ŋkɔnyee nye Yehowa.”—Yeremiya 16:21


text:
Kristotɔwo Ƒe Agbenɔnɔ Kple Subɔsubɔdɔ—Kpekpea Ƒe Nusrɔ̃gbalẽ | December 2017
KRISTOTƆWO ƑE AGBENƆNƆ
Nu Yeye Si Wotsɔ Kpe Ðe Kwasiɖa Domedome Kpekpea Ŋu
Nu Yeye Si Wotsɔ Kpe Ðe Kwasiɖa Domedome Kpekpea Ŋu
Tso January fe 2018 la, numeɖeɖewo kple media si woɖe tso Ŋɔŋlɔ Kɔkɔeawo—Xexe Yeye Gɔmeɖeɖe nusɔsrɔ̃tɔ (nwtsty) si le internet dzi me la anɔ dzedzem le kwasiɖa domedome kpekpea fe ɖoɖowɔɖia me, ne Biblia nusɔsrɔ̃tɔ sia mele mia degbe me o hã. Míeka ɖe edzi be esia ana be míadzra ɖo ɖe kpekpeawo ŋu nyuie wu. Vevietɔ la, awɔe be míate ɖe mía Fofo lɔ̃ame, Yehowa ŋu kplikplikpli wu!


text:
AUGUST (DASIAMIME) 21, 2015
SRI LANKA
Sri Lanka Dziɖuɖumegãwo Tso Be Yewoakpɔ Mawusubɔsubɔ Ƒe Ablɔɖe Ta
Sri Lanka ʋɔnudrɔ̃fe kɔkɔwo lɔ̃ be yewoagbugbɔ ŋku alé ɖe ŋutasẽnu siwo subɔsubɔhawo fe zazɛ̃nyahelawo wɔ ɖe Yehowa Ðasefowo ŋuti la ŋu. Tso fe 2013 me la, Buddhatɔ saɖeagaxɔmenɔlawo dzea Ðasefoawo dzi, wodoa ŋɔdzi na wo eye wodoa vlo wo. Esi kpovitɔwo mehea to na nu gbegblẽ wɔla siawo o ta la, woyi edzi nɔ ŋuta sẽm le Yehowa Ðasefowo kple subɔsubɔha sue bubuwo me tɔwo ŋu, eye esia de dzi fo na zazɛ̃nyahelawo be woayi wofe ŋutasẽnuwɔnawo dzi.
Ale Si Nyawo Yi Ʋuu Va Ðo Ʋɔnudrɔ̃fe Kɔkɔtɔ
Le March (Tedoxe) 1, 2014 dzi la, nyɔnu Yehowa Ðasefo eve aɖewo nɔ nu fom tso wofe mawudzixɔsewo ŋu na wofe nutoa me tɔwo le Talawa (Dziehe-Titina Nuto me). Woɖe mɔ ɖe gbefãɖeɖe na ame bubuwo ŋu le se nu le Sri Lanka. Buddhatɔ saɖeagaxɔmenɔla eve aɖewo tso wo nu alakpatɔe na kpovitɔwo be “wole amewo dzi zim be woado le wofe subɔsubɔha me.” Kpovitɔawo lé nyɔnu eve siawo yi wofe dɔwɔfe eye kpovitɔawo kple nunɔlaawo do vlo wo le afi ma gafofo geɖe. Kpovitɔawo metsɔ nya ɖe nyɔnuawo ŋu be wowɔ nu gbegblẽ o, gake wozi wo ɖi ŋu ke hafi woɖe asi le wo ŋu.
Nu bubu aɖe hã gadzɔ le October (Kele) 29, 2014 dzi le Walasmulla (Anyiehenuto me). Kpovitɔwo lé nyɔnu ene (siwo dze le fotoa me) tu, ŋkeke si kplɔe ɖo hafi woɖe asi le wo ŋu, eye wotsɔ nya ɖe wo ŋu be wonye nu vlo wɔlawo. Togbɔ be womewɔ nu vevi wo o hã la, wodzu wo gafofo geɖe.
Le nudzɔdzɔ eveawo siaa me la, Ðasefoawo tsɔ nya ɖe kpovitɔwo ŋu eye wotsɔ nyaawo yi Sri Lanka Ʋɔnudrɔ̃fe Kɔkɔtɔ hã. Ʋɔnudrɔ̃fe Kɔkɔtɔ lɔ̃ be yeadrɔ̃ nya la. Nyɔnu siwo ŋu wowɔ nuawo ɖo le Talawa la gblɔ be: “Edzɔ dzi na mí ŋutɔ be Ʋɔnudrɔ̃fe Kɔkɔtɔa lɔ̃ be yeadrɔ̃ nya la. Ena míete kaka ɖe Sri Lanka ʋɔnudrɔ̃fewo dzi.” Esi wonɔ anyi ɖe nyaa ŋu zi gbãtɔ le May (Damɛ) 29, 2015 dzi la, Ʋɔnudrɔ̃la Sisira de Abrew gblɔ be Ðasefowo “nye ame fatuwo” eye wofe mawusubɔsubɔgbalẽ siwo womana la “metsi tsitre ɖe Buddha-ha la ŋu o.” Wotso nya me be woadrɔ̃ nya eve siawo le fea fe nuwuwu lɔfo.
Nyagbugbɔdrɔ̃fe Bu Fɔ Kpovitɔwo Le Esi Womekpɔa Ðasefoawo Ta O Ta
Le wofe fiadu Colombo me la, Yehowa Ðasefowo tsɔ nya ɖe kpovitɔwo ŋu le Nyagbugbɔdrɔ̃fe ku ɖe nudzɔdzɔ 11 aɖewo siwo me kpovitɔwo mewɔ naneke tsɔ kpɔ Yehowa Ðasefowo ta o ŋu. Le nudzɔdzɔ siawo dometɔ ɖeka me la, Buddhatɔ saɖeagaxɔmenɔla aɖe fo afetɔ Niroshan Silva eye wòkplɔe akpasesẽtɔe yi kpovitɔwo fe dɔwɔfe hetso enu. Ke hã, le esi kpovitɔwo nakpɔ afetɔ Silva ta tefe la, ɖeko woawo ŋutɔ gawɔ fui boŋ.
Afetɔ Silva gblɔ be, “Mímele biabiam be woawɔ nu ɖe mía ŋu etɔxɛe le Sri Lanka o, ɖeko míele biabiam be woadrɔ̃ ʋɔnu dzɔdzɔe eye woakpɔ mawusubɔsubɔhawo katã fe mawusubɔsubɔ fe ablɔɖe si nye gomenɔamesi vevi aɖe la ta.” Ʋɔnudrɔ̃fea lɔ̃ be yeadrɔ̃ nya la.
Ŋgɔyiyi Si Wowɔ Nyitsɔ Laa
Sri Lanka dziɖuɖua lɔ̃ ɖe edzi be woɖe ŋku tɔ mawusubɔsubɔha aɖewo me tɔwo eye wòdo ŋugbe be “yewoadze agbagba geɖe wu akpɔ mawusubɔsubɔ fe ablɔɖe ta.” Yehowa Ðasefowo bu dziɖuɖua fe nyagbɔgblɔ sia be enye ŋgɔyiyi nyui aɖe.
Afetɔ J. C. Weliamuna, si nye amegbetɔ fe gomenɔamesi veviwo ta ʋlila gã aɖe si ʋlia Yehowa Ðasefowo ta la gblɔ be: “Ƒe geɖewoe nye esia woɖe mɔ ɖe subɔsubɔha vovovowo ŋu le Sri Lanka, eye ŋutifafa nɔ subɔsubɔha siawo katã dome va se ɖe nyitsɔ laa. Ame aɖewo gblẽ ŋutifafa sia me esi wodoa ŋɔdzi na Yehowa Ðasefowo kple subɔsubɔha sue bubuwo me tɔwo hewɔa ŋutasẽnuwo ɖe wo ŋu, eye esiawo katã wɔwɔ nye afɔtutu gomenɔamesi siwo ŋu dukplɔsea ɖe mɔ ɖo, eye wònye dukplɔsea dzi dada. Mele be dziɖuɖumegãwo naxɔ aʋatsonya siwo wotsɔ tsoa Ðasefoawo ŋu la dzi se o, ke boŋ ele be woaku nyawo gɔme nyuie.”
Ðasefoawo le mɔ kpɔm be ʋɔnudrɔ̃fewo akpɔ gomenɔamesi vevi si nye be woakpɔ gome le mawusubɔsubɔdɔwo me le ŋutifafa me la ta. Wole mɔ kpɔm hã be dziɖuɖua ana be se nakplɔ amewo eye wòakpɔ gomenɔamesi vevi si ŋu dukplɔsea ɖe mɔ ɖo la ta.


text:
9 Gawu la, egagblɔ na wo be: “Vavãe mele egblɔm na mi be: Ame aɖewo le ame siwo tsi tsitre ɖe afi sia dome, siwo maɖɔ ku kpɔ o, va se ɖe esime wokpɔ Mawu fiaɖufe la wòva le ŋusẽ me hafi.”2 Eya ta le ŋkeke ade megbe la, Yesu kplɔ Petro kple Yakobo kpakple Yohanes ɖe asi, eye woawo ɖeɖe woyi to kɔkɔ aɖe dzi. Eye efe nɔnɔme trɔ le wo ŋkume,3 eye efe awudziwuiwo nɔ dzo dam hefu tititi ale gbegbe be, nunyala aɖeke mele anyigba dzi si ate ŋu anya wo woafu nenema gbegbe o.4 Azɔ hã, Eliya kple Mose dze wokpɔ, eye wonɔ dze ɖom kple Yesu.5 Esia na Petro gblɔ na Yesu be: “Rabi, enyo na mí be míanɔ afi sia, eya ta na míatu agbadɔ etɔ̃, ɖeka na wò, ɖeka na Mose, eye ɖeka na Eliya.”6 Le nyatefe me la, menya nya si wòagblɔ o, elabena vɔvɔ̃ lé wo ŋutɔ.7 Eye alilikpo aɖe va do vɔvɔli ɖe wo dzi, eye gbe aɖe ɖi tso alilikpoa me be: “Ame siae nye Vinye, si gbɔ nyemelɔ̃a nu le o; miɖo toe.”8 Enumake wotsa ŋku godoo, gake womegakpɔ ame aɖeke le wo gbɔ o, negbe Yesu ɖeka ko.9 Eye esi wonɔ ɖiɖim tso toa dzi gbɔna la, ede se na wo vevie be woagagblɔ nu si wokpɔ la na ame aɖeke o, va se ɖe esime Amegbetɔvi la fɔ tso ame kukuwo dome megbe hafi.10 Eye wodzra nya la ɖo ɖe wofe dzi me, gake wonɔ dze ɖom tso nu si efe fɔfɔ tso ame kukuwo dome sia fia ŋu le wo nɔewo dome.11 Eye wode asi ebiabia me gblɔ be: “Nu ka tae agbalẽfialawo gblɔna be ele be Eliya nava gbã?”12 Egblɔ na wo be: “Nyatefee, Eliya va gbã heɖɔ nuwo katã ɖo; gake nu ka tae woŋlɔ ɖi le Amegbetɔvi la ŋu be, ele be wòato fukpekpe geɖe me, eye womabui ɖe naneke me o?13 Gake mele egblɔm na mi be Eliya va vavã, eye wowɔ nu geɖe siwo wodi la ɖe eŋu, abe ale si tututu woŋlɔe ɖi le eŋu ene.”14 Azɔ esi wotrɔ gbɔna nusrɔ̃la bubuawo gbɔ la, wokpɔ be ameha gã aɖe fo fu ɖe wo gbɔ, eye agbalẽfialawo nɔ nya hem kpli wo.15 Gake esi ameha blibo la fe ŋku klii la, woɖi vo ŋutɔ, eye esi wofu du yi egbɔ la, wote gbedodo nɛ.16 Eye wòbia wo be: “Nya ka hem miele kpli wo?”17 Eye ame ɖeka tso ameha la dome ɖo eŋu nɛ be: “Nufiala, mekplɔ vinyeŋutsu va gbɔwò, elabena gbɔgbɔ mafonu aɖe le eme;18 eye afi sia afi si wòlée le la, etsonɛ ɖe anyi, eye futukpɔ dona le enu, eye wòɖua aɖukli, eye ŋusẽ vɔna le eŋu. Eye megblɔ na wò nusrɔ̃lawo be woanyae ado goe, gake womete ŋui o.”19 Eɖo eŋu gblɔ na wo be: “Oo, dzidzime maxɔse, ɣeyiɣi didi kae wòle be manɔ mia gbɔ ase ɖo? Ɣeyiɣi didi kae wòle be mado dzi le mia ta ase ɖo? Mikplɔe va gbɔnye.”20 Eya ta wokplɔe va egbɔ. Gake esi gbɔgbɔa kpɔe la, ena ɖevi la fo tititi, eye esi wòdze anyi la, enɔ mimlim, eye futukpɔ nɔ dodom le enu.21 Eye wòbia fofoa be: “Tso ɣekaɣie nu sia dzɔna ɖe edzi?” Egblɔ be: “Tso efe ɖevime ke;22 eye enuenu la, etsɔnɛ xlãna ɖe dzo kple tsi me, be yeawui. Gake ne àte ŋu awɔ nane la, kpɔ nublanui na mí, eye nàkpe ɖe mía ŋu dzro.”23 Yesu gblɔ nɛ be: “Ðe nèbe: ‘Ne àte ŋuia’? Tsoo, nu sia nu le bɔbɔe na ame ne xɔse le esi ɖe!”24 Enumake ɖevia fofo do ɣli nɔ gbɔgblɔm be: “Xɔse le asinye! Kpe ɖe ŋunye le afi si xɔse hiãm le!”25 Esi Yesu kpɔ be ameha aɖe fu du gbɔna la, eka mo na gbɔgbɔ makɔmakɔ la gblɔ nɛ be: “Wò, gbɔgbɔ mafonu kple tokunɔ, mele se dem na wò be, do le eme, eye mègage ɖe eme azɔ o.”26 Eye esi wòdo ɣli hena wòfo tititi ɣeyiɣi aɖe vɔ la, edo le eme; eye ewɔ abe ɖe ɖevia ku ene, eya ta wo dometɔ geɖewo nɔ gbɔgblɔm be: “Eku!”27 Gake Yesu lé efe alɔnu hefɔe ɖe te, eye wòtsi tsitre.28 Eye emegbe esi wòyi afe aɖe me la, efe nusrɔ̃lawo ɖeɖe va biae be: “Aleke wɔ míawo ya míete ŋu nyae do goe o?”29 Eye wògblɔ na wo be: “Esia tɔgbi ya mate ŋu ado go to naneke me o, negbe to gbedodoɖa me ko.”30 Eye wodzo le afi ma yi ɖato Galilea, gake medi be ame aɖeke nanya o.31 Elabena enɔ nu fiam efe nusrɔ̃lawo nɔ gbɔgblɔm na wo be: “Ele be woade Amegbetɔvi la asi na amewo, eye woawui, gake togbɔ be woawui hã la, afɔ le ŋkeke etɔ̃ megbe.”32 Ke hã, womenɔ efe nya la gɔme sem o, eye wonɔ vɔvɔ̃m be yewoabiae.33 Eye wova Kapernaum. Ke esi wònɔ afea me la, ebia wo be: “Nya ka ʋlimee mienɔ le mɔa dzi?”34 Wozi kpi, elabena esime wonɔ mɔa dzi la, woʋli nya le wo nɔewo dome le ame si nye gã wu la ŋuti.35 Eya ta ebɔbɔ nɔ anyi, eye wòyɔ ame wuieveawo, eye wògblɔ na wo be: “Ne ame aɖe di be yeanye gbãtɔ la, ele be wòanye wo katã fe mlɔetɔ kple wo katã fe subɔla.”36 Eye wòkplɔ ɖevi sue aɖe, tsɔe ɖo wo titina, eye wòkpla asi kɔ nɛ gblɔ na wo be:37 “Ame sia ame si xɔa ɖevi sue siawo dometɔ ɖeka le nye ŋkɔ ta la, exɔa nye hã; eye ame sia ame si xɔam la, menye nye ɖeɖe koe wòxɔna o, ke exɔa ame si dɔm ɖa la hã.”38 Yohanes gblɔ nɛ be: “Nufiala, míekpɔ ŋutsu aɖe wònɔ gbɔgbɔ vɔ̃wo nyam nɔ go dom le wò ŋkɔ me, eye míedze agbagba be míaxe mɔ nɛ, le esi mele mía yome o ta.”39 Ke Yesu gblɔ be: “Migate kpɔ be yewoaxe mɔ nɛ o, elabena ame aɖeke meli, si awɔ ŋusẽdɔ le nye ŋkɔ me, eye wòatrɔ enumake agblɔ nya vɔ̃ ɖe ŋunye o;40 elabena ame si metsia tsitre ɖe mía ŋu o la, mía dzie wòle.41 Elabena ame sia ame si ana tsi kplu ɖeka mi miano le esi mienye Kristo tɔ ta la, vavã mele egblɔm na mi be, efe fetu la mele eŋu tsi ge o.42 Gake ame sia ame si fe nuwɔna zua nukikli na ɖevi sue siawo, siwo xɔ dzinye se la dometɔ ɖeka la, anyo nɛ wu be woatsɔ té, abe esi tedziwo trona ene tɔgbi, atsi ɖe kɔ nɛ, eye woatsɔe afu gbe ɖe atsiafu me.43 “Eye ne wò asi zua nukikli na wò la, lãe ɖa; enyo na wò be nàge ɖe agbe la me asikpo, wu be asi eve nanɔe na wò nàtsɔ ayi Gehena,* le dzo si womate ŋu atsi o la me.44 * ——45 Eye ne wò afɔ zua nukikli na wò la, lãe ɖa; enyo na wò be nàge ɖe agbe la me afɔkpo, wu be afɔ eve nanɔ asiwò, ke woatsɔ wò afu gbe ɖe Gehena.46 * ——47 Eye ne wò ŋku zua nukikli na wò la, tsɔe fu gbe; enyo na wò be nàge ɖe Mawu fiaɖufe la me kple ŋku ɖeka, wu be ŋku eve nanɔ asiwò, ke woatsɔ wò afu gbe ɖe Gehena,48 afi si wofe nyẽwo mekuna le o, eye wometsia dzoa le o.49 “Elabena ele be woawu dzo ɖe ame sia ame dzi abe ale si wowua dze ɖe nu dzi ene.50 Nu nyui aɖee dze nye; gake ne dze bu efe ŋusẽ ɖe, nu kae miatsɔ ade eya ŋutɔ? Mina dze nanɔ mia me, eye minɔ ŋutifafa me kple mia nɔewo.”
Etenuŋɔŋlɔ
^ Afi si wotɔa dzo gbeɖuɖɔwo ɖo le Yerusalem dua godo.


text:
NUSƆSRƆ̃ 78
Yesu Ðe Gbefã Fiaɖufegbedeasia
Esi wonyrɔ Yesu vɔ megbe kpuie la, edze gbefãɖeɖe be: ‘Mawu Fiaɖufe la gogo.’ Efe nusrɔ̃lawo dze eyome esi wònɔ gbefã ɖem le Galilea kple Yudea katã. Esi Yesu trɔ va wo de Nazaret la, eyi fufofea eye wòʋu Yesaya fe agbalẽ xatsaxatsa la, eye wòxlẽe sesĩe be: ‘Yehowa na efe gbɔgbɔ kɔkɔe lam be mate ŋu aɖe gbefã nya nyuia.’ Nu kae nya ma fia? Efia be togbɔ be amewo di be Yesu nawɔ nukunuwo yewoakpɔ hã la, susu vevi si ta Mawu na gbɔgbɔ kɔkɔea Yesue nye be wòaɖe gbefã nya nyuia. Emegbe egblɔ na ame siwo nɔ to ɖomee la be: ‘Nyagblɔɖi sia va eme egbea.’
Emegbe Yesu yi Galilea-fua to, eye wòdo go efe nusrɔ̃la ene siwo nye lãɖelawo le afi ma. Ekpe wo be: ‘Midze yonyeme, eye mawɔ mi ameɖelawo.’ Ame siawoe nye Petro, Andrea, Yakobo kple Yohanes. Enumake wogblẽ wofe lãɖeɖedɔa ɖi eye wodze eyome. Wotsa le Galilea nutoa katã me nɔ gbefã ɖem Yehowa fe Fiaɖufea. Woɖe gbefã le fufofewo, asiwo me kple ablɔwo dzi. Afi sia afi si woyi la, ame gbogbo aɖewo dze wo yome. Yesu ŋu nya kaka de afi sia afi, ede keke Siria ke.
Emegbe Yesu na ŋusẽ eyomedzela aɖewo be woada dɔ na amewo eye woanya gbɔgbɔ vɔ̃wo ado goe. Wo dometɔ aɖewo nɔ eŋu esime wònɔ gbefã ɖem tso du me yi du me kple kɔfe yi kɔfe me. Nyɔnu wɔnutefe siwo dometɔ aɖewoe nye Maria Magdalatɔ, Yohana, Susana kple bubuawo lé be na Yesu kple eyomedzelawo.
Esi Yesu na hehe efe nusrɔ̃lawo vɔ la, eɖo wo ɖa be woava ɖe gbefã. Esime wonɔ gbefã ɖem le Galilea nutoa katã me la, ame gbogbo aɖewo va zu nusrɔ̃lawo eye wonyrɔ wo. Ame gbogbo aɖewo di be yewoazu nusrɔ̃lawo ale gbegbe be Yesu tsɔ wo sɔ kple agble si dzi nukuwo fu ɖo na ŋeŋe. Egblɔ be: ‘Mido gbe ɖa na Yehowa be wòaɖo dɔwɔla geɖewo ɖa woava ŋe nukuawo.’ Emegbe etia nusrɔ̃lawo dometɔ 70 eye wòdɔ wo ɖa eveve be woaɖe gbefã le Yudea katã. Wofia nu ame fomevi ɖe sia ɖe tso Fiaɖufea ŋu. Esi nusrɔ̃laawo trɔ gbɔ la, wodi vevie be yewoaka nu siwo dzɔ la ta na Yesu. Abosam mete ŋu wɔ naneke tsɔ tɔ te gbefãɖeɖedɔa o.
Yesu kpɔ egbɔ be yefe nusrɔ̃lawo yi dɔ vevi sia dzi le efe dzifo yiyi megbe. Egblɔ na wo be: ‘Miɖe gbefã nya nyuia le anyigba bliboa katã dzi. Mifia Mawu fe Nya la amewo eye mianyrɔ wo.’
“Ele nam be magblɔ Mawu Fiaɖufe ŋuti nya nyui la na du bubuwo hã, elabena esia tae wodɔm ɖo.”—Luka 4:43


text:
MEGBENYAWO
December mee Wodzi Yesua?
BIBLIA megblɔ ɣeyiɣi si me wodzi Yesu na mí o. Gake ena susu geɖe siwo ta míate ŋu afo nya ta be menye December mee wodzii o la mí.
De ŋugble tso alesi yame fe nɔnɔme nɔna le fea fe ɣeyiɣi ma me le Betlexem, afisi wodzi Yesu le, ŋu kpɔ. Yudatɔwo fe ɣleti si nye Kislew (si asɔ kple November/December) nye ɣleti si me vuvɔ wɔna eye tsi dzana ŋutɔ. Ɣleti si kplɔa ema ɖoe nye Tebet (December/January). Ɣemaɣie yame fana wu le fea me, eye ɣeaɖewoɣi hã sno dzana le tefe siwo towo le. Na míakpɔ nusi Biblia gblɔ tso alesi yame fe nɔnɔme nɔna le nuto ma me ŋu ɖa.
Biblia-ŋlɔla Ezra ɖee fia be Kislew nye ɣleti si me wonya nyuie be yame fana eye tsi dzana le. Esi Ezra gblɔ be ameha aɖe fo fu ɖe Yerusalem “le dzinu asiekelia [Kislew] fe ŋkeke blavelia dzi” vɔ la, egblɔ be ameawo nɔ “dzodzom nyanyanya le . . . tsidzadza ta.” Amesiwo fo fu la ŋutɔ gblɔ tso alesi yame fe nɔnɔme nɔ le fea fe ɣeyiɣi ma me ŋu be enye “tsidzaɣi, be womate ŋu anɔ tsitre ɖe xexe o.” (Ezra 10:9, 13; Yeremya 36:22) Eyata mewɔ nuku o be ne December ɖo la, alẽkplɔla siwo le xexeame fe akpa ma kpɔa egbɔ be woa kple wofe lãwo meganɔa gbedzi le zã me o!
Gake Biblia ka nya ta be alẽkplɔlawo nɔ gbedzi nɔ wofe alẽwo kplɔm le zã si me wodzi Yesu. Le nyatefe me la, Biblia-ŋlɔla Luka ɖee fia be le ɣemaɣi la, alẽkplɔlawo “le gbedzi, eye wole wofe alẽha ŋuti dzɔm le zã me” le afisi gogo Betlexem. (Luka 2:8-12) De dzesii be alẽkplɔlawo nɔ gbedzi ŋutɔŋutɔ, menye be wonɔ zɔzɔm le xexe le ŋkeke me ko o. Wofe alẽhawo nɔ gbedzi le zã me. Ðe woate ŋu anɔ gbedzi le Betlexem le December si yame fana miamiamia eye tsi dzana mea? Ao, womate ŋui o. Eyata nusiwo dzɔ le Yesu dziɣi ɖee fia be womedzii le December me o. *
Mawu fe Nya la gblɔ ɣeyiɣi si me tututu Yesu ku la na mí, gake megblɔ nya boo aɖeke tso ɣeyiɣi si me wodzii ya ŋu o. Esia na míeɖo ŋku Fia Salomo fe nyawo dzi, be: “Ŋkɔ nyui nyo wu ami xɔasi, eye kugbe nyo wu dzigbe.” (Nyagblɔla 7:1) Eyata mewɔ nuku o be Biblia gblɔ nya geɖe tso Yesu fe subɔsubɔdɔ kple ku ŋu evɔ nya ʋɛ aɖewo koe wògblɔ tso edziɣi ya ŋu.
^ mm. 1 Ne èdi numeɖeɖe bubuwo la, ke kpɔ Reasoning From the Scriptures, axa 176-9 (Comment raisonner à partir des Écritures, axa 161-5), si Yehowa Ðasefowo ta.


text:
TA EWOLIA
Eʋli Tadedeagu Dzadzɛa Ta
1, 2. (a) Fu ka kpem Eliya fe dukɔmeviwo nɔ? (b) Ame kawoe tsi tsitre ɖe Eliya ŋu le Karmel Toa dzi?
ELIYA nɔ ameha la kpɔm esime wonɔ Karmel Toa liam kudɔkudɔe. Togbɔ be ŋu mekpɔ ke nyuie o hã la, ahedada kple hiãkame si nɔ fu wɔm wo ya dze le wo ŋu gaglãa. Ƒe etɔ̃ kple afã fe kuɖiɖia gblẽ nu le wo ŋu ŋutɔ.
2 Baal fe nyagblɔɖila dadala 450 siwo lé fu Eliya, si nye Yehowa fe nyagblɔɖila, kaɖikaɖi la hã nɔ wo dome. Fianyɔnu Izebel na wowu Yehowa subɔla geɖe, ke hã Eliya ya gakpɔtɔ tsi tsitre ɖe Baal subɔsubɔ ŋu vevie. Gake ɣeyiɣi didi kae wòle esia wɔ ge ase ɖo? Ðewohĩ nunɔla mawo susui be ame ɖeka mate ŋu akpe yewo katã dzi gbeɖe o. (1 Fia. 18:4, 19, 20) Fia Axab hã nɔ efe tasiaɖam me va. Eya hã melɔ̃ Eliya fe nya kura o.
3, 4. (a) Nu ka tae vɔvɔ̃ anya ɖo Eliya esime ŋkeke vevi la ɖo edzi? (b) Nyabiase kawo mee míadzro?
3 Nyagblɔɖila sia le nane si tefe mekpɔ le agbe me kpɔ o la kpɔ ge gbe ma gbe. Eliya ɖo ŋku anyi, eye wòkpɔe be ɣeyiɣia le dedem azɔ be nyui kple vɔ̃ dome hoʋiʋli sesẽ si tɔgbi xexea mekpɔ kpɔ o la nadze egɔme. Aleke wòse le eɖokui me esime ŋkekea ɖo edzi? Esi Eliya nye “amegbetɔ si fe seselelãmewo sɔ kple mía tɔwo” ta la, vɔvɔ̃ anya ɖoe. (Xlẽ Yakobo 5:17.) Ke hã míate ŋu aka ɖe nu ɖeka aɖe ya dzi: Esi Eliya ɖeka nɔ xɔsemanɔsitɔ mawo, wofe fia xɔsegbelaa kple nunɔla amewula mawo dome la, ase le eɖokui me godoo be yetsi akogo.—1 Fia. 18:22.
4 Gake nu kae kplɔ Israel de nɔnɔme sesẽ sia me? Eye aleke ŋutinya sia ka wòe? Na míadzro xɔse fe kpɔɖeŋu si Eliya ɖo ɖi la kple nu vevi si míate ŋu asrɔ̃ tso egbɔ egbea la me.
Ɣeyiɣi Didi Aɖe Ƒe Hoʋiʋli Ðo Efe Sesẽafe
5, 6. (a) Hoʋiʋli sesẽ kae nɔ edzi yim le Israel? (b) Aleke Fia Axab do dziku na Yehowa vevie?
5 Le Eliya fe agbenɔɣi fe akpa gãtɔ me la, ekpɔ etefe wogbe nu le tadedeagu vavãtɔ, si nye nu vevitɔ na efe amewo kple wofe dukɔa la gbɔ kura, gake mete ŋu wɔ naneke tso eŋu o. Nya lae nye be, tiatia sesẽ aɖe wɔwɔ dze ŋgɔ Israel ɣeyiɣi didi aɖee nye ema ku ɖe tadedeagu dzadzɛtɔ kple alakpatɔ, Yehowa Mawu subɔsubɔ kple dukɔ siwo fo xlã wo fe trɔ̃subɔsubɔ ŋu. Ke le Eliya fe ŋkekea me la, trɔ̃subɔsubɔ gava do gã ɖe edzi.
6 Fia Axab do dziku na Yehowa vevie. Eɖe Izebel, si nye Zidon fia fe vinyɔnu. Izebel ɖoe kplikpaa be yeana Baal subɔsubɔ naxɔ afe ɖe Israel nyigba la katã dzi eye yeaɖe Yehowa subɔsubɔ ya ɖa kura. Etefe medidi o, eva kpɔ ŋusẽ ɖe srɔ̃a Axab dzi keŋkeŋ. Axab tu gbedoxɔ heɖi vɔsamlekpui aɖe na Baal, eye eya ŋutɔ xɔ ŋgɔ le tadedeagu na trɔ̃ sia me.—1 Fia. 16:30-33.
7. (a) Nu ka tae Baal subɔsubɔ nyɔ ŋu nenema gbegbe ɖo? (b) Nu ka tae míate ŋu aka ɖe edzi be Biblia metsi tsitre ɖe eɖokui ŋu le nya si wògblɔ ku ɖe ɣeyiɣi si Eliya fe ŋkekea me kuɖiɖia xɔ ŋu o? (Kpɔ aɖakaa hã.)
7 Nu kae na Baal subɔsubɔ nye ŋunyɔnu nenema gbegbe ɖo? Woto edzi ble Israel hena ame geɖe de megbe le Mawu vavã la ŋu. Enye subɔsubɔ si me nuwɔna nyɔŋuwo kple ŋutasẽnuwo bɔ ɖo. Gbedoxɔ me gbolowɔwɔ si me ŋutsuwo kple nyɔnuwo kpɔa gome le, gbɔdɔnuwɔna ɖigbɔwo kple ɖeviwo tsɔtsɔ sa vɔe gɔ̃ hã yia edzi le eme. Yehowa tso ɖe nɔnɔmea ŋu esi wòdɔ Eliya ɖe Axab gbɔ be wòana wòanya be ku aɖi le anyigbaa dzi va se ɖe esime Mawu fe nyagblɔɖila la gblɔ be enu natso. (1 Fia. 17:1) Ƒe geɖe va yi hafi Eliya gaɖe eɖokui fia Axab ake hegblɔ nɛ be wòafo dukɔ la kple Baal fe nyagblɔɖilawo nu fu ɖe Karmel Toa tame. *
Le mɔ aɖe nu la, nu siwo ɖe dzesi le Baal subɔsubɔ me la gale edzi yim vevie egbea
8. Nusɔsrɔ̃ kae le Baal subɔsubɔ fe ŋutinyaa me na mí egbea?
8 Gake nusɔsrɔ̃ kae le hoʋiʋli ma me na mí egbea? Ame aɖewo asusui be Baal subɔsubɔ ŋuti nyaa meka mí egbea o, le esi Baal fe gbedoxɔwo kple vɔsamlekpuiwo megali egbea o ta. Gake menye blemaŋutinya dzro aɖe koe nuŋlɔɖi sia nye o. (Rom. 15:4) Ŋkɔnya “Baal” gɔmee nye “nutɔ” alo “afetɔ” le Hebrigbe me. Yehowa gblɔ na efe dukɔa be woatia ye yeanye wofe “baal,” alo wo srɔ̃ŋutsu si tɔ wonye. (Yes. 54:5) Ðe màlɔ̃ ɖe edzi be amewo gasubɔa afetɔ vovovowo kokoko le esi tefe be woasubɔ Mawu Ŋusẽkatãtɔ la oa? Nya lae nye be, amewo ɖatsɔ wofe agbe ɖo anyi ɖe ga, dɔwɔɖui, modzakaɖeɖe, gbɔdɔdɔ fe vivisese, alo mawu gbogbo manyaxlẽ siwo wosubɔna ɖe Yehowa tefe ta o, afetɔ aɖee nye ema subɔm wole. (Mat. 6:24; xlẽ Romatɔwo 6:16.) Le mɔ aɖe nu la, nu siwo ɖe dzesi le Baal subɔsubɔ me la gale edzi yim vevie egbea. Ŋugbledede le hoʋiʋli ma si yi edzi le Yehowa kple Baal dome le blema la fe ŋutinyaa ŋu ate ŋu akpe ɖe mía ŋu míawɔ tiatia nyuitɔ le ame si míasubɔ gome.
Mɔ Ka Nue Israel Viwo Nɔ ‘Adzɔ Evee Ðum’ Le?
9. (a) Nu ka tae Karmel To la nye afi si sɔ nyuie be woaklo nu le Baal subɔsubɔ dzi le? (Kpɔ etenuŋɔŋlɔa hã.) (b) Nya kae Eliya gblɔ na dukɔ la?
9 Ne ame aɖe tɔ ɖe Karmel Toa dzi la, ate ŋu akpɔ nutoa me nyuie—tso Kison tɔʋua, si le toa gɔme ɖaa dzi yi Ƒu Gã La (Mediterranea Ƒua), si te ɖe afi ma ŋu dzi, va ɖo Libanon to siwo le dziehe gome ʋĩi la dzi. * Ke hã, esi ɣe dze le ŋkeke vevi ma dzi la, nutoa fe dzedzeme wɔ nublanui. Anyigba wɔnu sia si Yehowa tsɔ na Abraham fe dzidzimeviwo la va zu dzogbenyigba si ŋdɔ ɖu wòfu kplakplakpla le esi Mawu fe amewo ŋutɔ to wofe bometsitsi dzi gblẽe ta! Esi dukɔ la va fo fu ɖe afi ma la, Eliya te ɖe wo ŋu gblɔ na wo be: ‘Va se ɖe ɣekaɣi miaɖu adzɔ evee ase ɖo? Nenye Yehowae nye Mawu vavã la, midze eyome, eye nenye Baal ye la, midze eyome!’—1 Fia. 18:21.
10. Aleke Eliya fe dukɔmeviwo ‘nɔ adzɔ evee ɖum,’ eye nyatefenya vevi kae woŋlɔ be?
10 Nya si Eliya bia be, ‘Va se ɖe ɣekaɣi miaɖu adzɔ evee ase ɖo?’ la gɔme ɖe? Nya lae nye be, ame mawo mekpɔe be ehiã be yewoawɔ tiatia le Yehowa subɔsubɔ kple Baal subɔsubɔ dome o. Wosusui be yewoate ŋu awɔ evea siaa—be yewoate ŋu ato yewofe kɔnu nyɔŋu mawo dzi ana Baal nave yewo nu aganɔ mɔ kpɔm hã be Yehowa Mawu nayra yewo. Ðewohĩ wosusui be Baal ayra yewofe agblemenuwo kple lãhawo, eye ‘aʋakɔwo fe Mawu, Yehowa,’ ya akpɔ yewo ta le aʋawɔwɔ me. (1 Sam. 17:45) Gake woŋlɔ nyatefenya vevi aɖe si gale ɣaɣla ɖe ame gbogbo aɖewo egbea la be. Eyae nye be Yehowa medina be woasubɔ nu bubu aɖeke kpe ɖe ye ŋu o. Ebia ɖokuitsɔtsɔna blibo tso esubɔlawo si, eye edze nɛ hã. Mekpɔa ŋudzedze ɖe xɔsetsakatsaka ŋu o; enyɔa ŋu nɛ gɔ̃ hã!—Xlẽ 2 Mose 20:5.
11. Aleke nèsusu be nya si Eliya gblɔ le Karmel Toa dzi la ate ŋu akpe ɖe mía ŋu míagbugbɔ alé ŋku ɖe nu siwo le vevie na mí le agbe me kple ale si míele Mawu subɔmee ŋu?
11 Eya ta Israel vi mawo nɔ abe ame aɖe si le agbagba dzem be yeato mɔ eve dzi le ɣeyiɣi ɖeka me ene. Vodada ma tɔgbie ame geɖe wɔna egbea, eye woɖea mɔ “baal” alo “afetɔ” bubuwo va kpɔa ŋusẽ ɖe wofe agbe dzi, si nana wotutua Mawu subɔsubɔ ya ɖe aga. Toɖoɖo nya si Eliya tsɔ ɖo Israel viwo ŋkume be woadzudzɔ adzɔ evee ɖuɖu la ate ŋu akpe ɖe mía ŋu míagbugbɔ alé ŋku ɖe nu siwo le vevie na mí le agbe me kple ale si míele Mawu subɔmee ŋu.
Dodokpɔ Vevi Aɖe
12, 13. (a) Dodokpɔ kae Eliya gblɔ be yewoawɔ? (b) Aleke míate ŋu aɖee afia be míeka ɖe Yehowa dzi abe ale si Eliya wɔe ene?
12 Azɔ Eliya doe ɖa be yewoawɔ dodokpɔ aɖe. Mesesẽ kura o. Ebia tso Baal fe nunɔlawo si be woaɖi vɔsamlekpui ahatsɔ vɔsanu aɖo edzi; emegbe woado gbe ɖa na wofe mawua be wòatɔ dzo vɔsanua. Nenema kee Eliya hã awɔ. Egblɔ be: “Mawu, si atsɔ dzo atɔe la, eyae nye Mawu [vavã la].” Eliya ya nya ame si nye Mawu vavã la xoxo. Exɔ edzi se ale gbegbe be mevɔ̃ be yeana mɔnukpɔkpɔ ɖe sia ɖe yefe tsitretsiɖeŋulawo o. Eɖe mɔ na Baal fe nyagblɔɖilawo be woawɔe gbã. Eya ta woawo ŋutɔwo tia nyitsu si woatsɔ asa vɔ lae, eye woyɔ Baal ŋkɔ. *—1 Fia. 18:24, 25.
13 Nukunu mawo megadzɔna le míafe ɣeyiɣia me ya o. Ke hã, Yehowa metrɔ o. Míate ŋu aka ɖe eyama dzi abe ale si ko Eliya ka ɖe edzii ene. Le kpɔɖeŋu me, ne amewo melɔ̃ ɖe Biblia fe nufiafia aɖe dzi o la, mele be míavɔ̃ be míaɖe mɔ na wo woagblɔ wofe susu o. Abe Eliya ene la, míate ŋu akpɔ mɔ be Mawu vavã la akpɔ nyaa gbɔ. Míewɔa esia ne míeɖoa ŋu ɖe efe Nya si tso gbɔgbɔ me, si kpena ɖe ame ŋu wòwɔa “ɖɔɖɔɖo,” la ŋu, ke menye ɖe mía ŋutɔ mía ɖokui ŋu o.—2 Tim. 3:16.
Eliya kpɔe kɔtɛ be alakpanuwɔwɔ ɖigbɔ aɖe koe Baal subɔsubɔ nye, eye wòdi be Mawu fe amewo ŋutɔ nakpɔe be ameflunue wònye vavã
14. Aleke Eliya ɖe alɔme le Baal fe nyagblɔɖilawo ŋui, eye nu ka tae?
14 Baal fe nyagblɔɖilawo dzra wofe vɔsanua ɖo hede asi wofe mawua yɔyɔ me. Wonɔ ɣlidodo dzi be: “Baal, tɔ na mí!” Wole edzi nenema gafofo geɖe wòglo. Biblia gblɔ be: “Ke gbe aɖeke meɖi o, eye ame aɖeke metɔ o.” Esi ɣe ɖo ta la, Eliya te fewuɖuɖu le wo ŋu henɔ gbɔgblɔm alɔmeɖeɖetɔe be, ɖewohĩ Baal mevo ne wòaɖo eŋu na wo o, alo be eyi nugodo, alo ele alɔ̃ dɔm eye ele be ame aɖe nayi aɖanyɔe. Eliya de dzi fo na alakpanuwɔla mawo be: “Mido ɣli sesĩe ko.” Ekpɔe kɔtɛ be alakpanuwɔwɔ ɖigbɔ aɖe koe Baal subɔsubɔ nye, eye wòdi be Mawu fe amewo ŋutɔ nakpɔe be ameflunue wònye vavã.—1 Fia. 18:26, 27.
15. Aleke nu si dzɔ ɖe Baal fe nunɔlawo dzi la ɖe ale si gbegbe wònye bometsitsi be woatia afetɔ bubu tsɔ wu Yehowa la fia?
15 Esia na dzo gaɖo Baal fe nunɔlawo me ɖe edzi, eye ‘wodo ɣli sesĩe, eye wotsɔ yi kple akplɔ de abi wo ɖokuiwo ŋu le wofe kɔnu la nu, va se ɖe esime ʋu do le wo ŋu.’ Gake gbeɖegbeɖea koe! ‘Gbe aɖeke meɖi o, ame aɖeke metɔ o, eye ame aɖeke meɖo to o.’ (1 Fia. 18:28, 29) Nyatefee, Baal meli ŋutɔ gɔ̃ hã o. Nane ko wònye Satana to vɛ be yeatsɔ ahe amewo ɖa le Yehowa ŋu. Nyatefeae nye be afetɔ bubu tiatia tsɔ wu Yehowa nana ame ɖua ŋukpe.—Xlẽ Psalmo 25:3; 115:4-8.
Wokpɔ Ta Na Nya La
16. (a) Esi Eliya ɖɔ Yehowa fe vɔsamlekpuia ɖo le Karmel Toa dzi la, nu ka dzie esia anya ɖo ŋkui na ameawo? (b) Mɔ ka nue Eliya gaɖee fia le be yeka ɖe yefe Mawua dzi?
16 Le ɣetrɔ me la, eɖo Eliya hã dzi be wòasa vɔ. Eɖɔ Yehowa fe vɔsamlekpui aɖe si anɔ eme godoo be ame siwo tsi tsitre ɖe tadedeagu dzadzɛa ŋu gbã la ɖo. Kpe 12 ye wòzã, eye ɖewohĩ ewɔ esia tsɔ ɖo ŋku edzi na Israel to 10 fiaɖufea me tɔwo be, Se si wotsɔ na to 12-awo katã la gakpɔtɔ bla wo kokoko. Azɔ etsɔ efe vɔsalãa ɖo vɔsamlekpuia dzi, eye wòna wokɔ tsi, si ɖewohĩ woku tso Mediterranea Ƒua, si te ɖe afi ma ŋu me la, ɖe nu sia nu dzi wòfo tsi bekee. Ena woɖe ʋe fo xlã vɔsamlekpuia gɔ̃ hã, eye wokɔ tsi ɖe eme wòyɔ banaa. Ena mɔnukpɔkpɔ ɖe sia ɖe Baal fe nyagblɔɖilawo, gake mewɔe nenema na Yehowa ya o—elabena eka ɖe efe Mawu la dzi ale gbegbe.—1 Fia. 18:30-35.
Eliya fe gbedodoɖaa ɖee fia be egatsɔ ɖe le eme na efe amewo kokoko, elabena edi vevie be Yehowa natrɔ “wofe dziwo” ɖe eɖokui ŋu
17. Aleke Eliya fe gbedodoɖaa ɖe nu siwo le vevie nɛ wu la fia, eye aleke míate ŋu asrɔ̃ efe kpɔɖeŋua ne míele gbe dom ɖa?
17 Esi nu sia nu sɔ gbe vɔ la, Eliya do gbe ɖa. Gbedodoɖa sia si me kɔ la ɖe nu siwo koŋ nɔ vevie na Eliya wu la fia wòdze fãa. Nu gbãtɔ si nɔ vevie nɛ ye nye be, edi be woanyae be Yehowae nye “Mawu le Israel,” ke menye Baal ye o. Evelia, edi be ame sia ame nanyae be Yehowa fe subɔlae yenye; eya ta ele be woatsɔ ŋutikɔkɔe kple kafukafu katã ana Mawu. Mlɔeba la, eɖee fia be yegatsɔ ɖe le eme na yefe amewo kokoko, elabena edi vevie be Yehowa natrɔ “wofe dziwo” ɖe eɖokui ŋu. (1 Fia. 18:36, 37) Togbɔ be woawo ŋutɔwo fe xɔsemanɔamesie wɔe be fukpekpe gbogbo siawo va wo dzi hã la, Eliya galɔ̃ wo kokoko. Ne míele gbe dom ɖa na Mawu la, ɖe míawo hã míate ŋu aɖe ɖokuibɔbɔ afia, atsɔ ɖe le Mawu fe ŋkɔa me ahase veve ɖe ame siwo hiã kpekpeɖeŋu la nua?
18, 19. (a) Aleke Yehowa ɖo Eliya fe gbedodoɖaa ŋui? (b) Nu kae Eliya ɖe gbe na ameawo be woawɔ, eye nu ka tae Baal fe nunɔlawo medze na nublanuikpɔkpɔ aɖeke o?
18 Hafi Eliya nado gbea ɖa la, ɖewohĩ ameha si nɔ afi ma la nɔ wo ɖokuiwo biam be ɖe Yehowa hã ado kpo nu ahazu alakpatɔ, abe ale si wònɔ le Baal gome ene hã. Gake kasia wòawu gbedodoɖaa nu ko la, wokpɔ ŋuɖoɖo na biabia ma. Nuŋlɔɖia gblɔ be: “Tete dzo tso Yehowa gbɔ va fiã vɔsalã la, nakeawo, kpeawo kple anyigba, eye wòɖuɖɔ tsi, si le ʋea me hã keŋkeŋ.” (1 Fia. 18:38) Gbedodoɖa fe ŋuɖoɖo wɔdɔɖeamedzi kae nye esi! Aleke ameawo wɔ nui?
19 Wo katã wodo ɣli gblɔ be: “Yehowae nye Mawu [vavã la], Yehowae nye Mawu [vavã la]!” (1 Fia. 18:39) Wova kpɔ Mawu vavã la dze sii mlɔeba. Ke hã, womekpɔ ɖe xɔse vavã aɖeke fia haɖe o. Le nyatefe me la, be ame nakpɔ dzo wòage tso dzifo wòanye gbedodoɖa aɖe ŋu ɖoɖo hafi alɔ̃ ɖe edzi be Yehowae nye Mawu vavã la menye xɔseɖeɖefia si de edefe o. Eya ta Eliya bia be woawɔ nu si de ŋgɔ wu ema. Ebia tso wo si be woawɔ nu si wòle na wo be woawɔ fe gbogbo aɖewoe nye ema hafi la azɔ, si nye be woawɔ Yehowa fe Sea dzi. Mawu fe Sea bia be woawu aʋatsonyagblɔɖilawo kple trɔ̃subɔlawo. (5 Mose 13:5-9) Baal fe nunɔla siawo lé fu Yehowa Mawu kaɖikaɖi, eye woɖonɛ koŋ wɔa nu si tsi tsitre ɖe efe tameɖoɖowo ŋu. Ðe wòle be woakpɔ nublanui na woa? Ðe woawo ya wokpɔ nublanui na ɖevi maɖifɔ mawo katã siwo wotɔa dzoe agbagbee na Baal la? (Xlẽ Lododowo 21:13; Yer. 19:5) Ame mawo medze na nublanuikpɔkpɔ aɖeke o! Eya ta Eliya ɖe gbe be woawu wo, eye wowu wo hã vavã.—1 Fia. 18:40.
20. Nu ka tae nya si ɖikelawo gblɔna egbea ku ɖe ale si Eliya wu Baal fe nunɔlawoe ŋu la mele etefe o?
20 Ðewohĩ ɖikelawo aʋli nya egbea be ale si Karmel Toa dzi nudzɔdzɔa va wu enui la menyo o. Ame aɖewo atsi dzimaɖi be subɔsubɔ me zazɛ̃nyahelawo atsɔ ŋutinya ma aʋli ŋutasẽnu siwo wowɔna le mawusubɔsubɔ fe ŋkɔ me la ta. Eye ewɔ nublanui be subɔsubɔ me zazɛ̃nyahela sẽŋuta geɖewo li egbea. Gake menye zazɛ̃nyahelae Eliya ya nye o. Yehowae tso afia dzɔdzɔe be Baal fe nyagblɔɖilawo dze ku, ke Eliya ya la, Yehowa tefenɔla koe wònye. Gawu la, Kristotɔ vavãwo nyae be yewomate ŋu atsɔ yi ɖe ame vɔ̃ɖiwo ŋu abe ale si Eliya wɔe ene o. Le Mesia fe vava megbe la, dzidzenu si kplɔa Yesu fe nusrɔ̃lawo katã lae nye nya si Kristo gblɔ na Petro be: “Gbugbɔ wò yi la ɖo etefe, elabena ame siwo katã tsɔa yi la, yi nue woatsi.” (Mat. 26:52) Yehowa ana Via nadrɔ̃ ʋɔnu dzɔdzɔe amewo le etsɔme.
21. Aleke Eliya fe kpɔɖeŋua sɔ na Kristotɔ vavãwo egbea?
21 Nu si wobia tso Kristotɔ vavãwo sie nye be woanɔ agbe le xɔse me. (Yoh. 3:16) Míewɔa esia ne míesrɔ̃a nutefewɔlawo abe Eliya ene fe kpɔɖeŋu. Esubɔ Yehowa ɖeka ko, eye wòde dzi fo na ame bubuwo be woawo hã woawɔe nenema. Eɖee fia dzinɔamefotɔe be subɔsubɔ si zãm Satana nɔ tsɔ nɔ amewo hem ɖa le Yehowa ŋu la nye ameflunu. Eye eɖo ŋu ɖe Yehowa ŋu be wòakpɔ nyawo gbɔ tsɔ wu be wòaɖo dzi ɖe ye ŋutɔ fe ŋutetewo ŋu ahawɔ ye ŋutɔ fe lɔlɔ̃nu. Eliya ʋli tadedeagu dzadzɛa ta. Mina mí katã míasrɔ̃ efe xɔse!
^ mm. 7 Kpɔ aɖaka si nye “Ɣeyiɣi Didi Kae Eliya Ƒe Ŋkekea Me Kuɖiɖia Xɔ?”
^ mm. 9 Zi geɖe la, gbewo daa ama ɖe Karmel Toa dzi, elabena ya si fona yia toa dzi la lɔa tsi tso atsiafua dzi, si wɔnɛ be tsi kple zãmu dzana le toa dzi edziedzi. Esi wònye wosusuna be Baal ye nana tsi dzana ta la, edze fãa be to sia nye tefe vevi aɖe na Baal subɔlawo. Eya ta esɔ nyuie ŋutɔ be wotia Karmel To sia si dzi fu kplakplakpla la be woaklo nu le Baal subɔsubɔ dzi le afi ma be enye ameflunu.
^ mm. 12 Enyo be míade dzesii be, Eliya gblɔ na wo be: “Migaɖe dzo de ete o.” Biblia ŋuti nunyala aɖewo gblɔ be ɣeaɖewoɣi la, trɔ̃subɔla mawo zãa vɔsamlekpui siwo gɔme woɖea do ɖo, si ame aɖeke menyana o, si wɔnɛ be wòdzena na amewo be ɖe dzoa lé nukutɔe.


text:
“Wò Fiaɖufe Nava”
—Gake Ɣekaɣie?
‘Ne miekpɔ nu siawo katã la, minyae be egogo, ɛ̃, ele ʋɔtruawo nu.’
1, 2. (a) Nu ka gbɔe nu si numekulawo yɔna be ŋkuagbã fomevi aɖe la tsona? (b) Nu kae míenya tso Mawu Fiaɖufea ŋu?
ÀNYA de dzesii be nu siwo dzi ame siwo kpɔ nudzɔdzɔ aɖe tefe ɖoa ŋkui la toa vovo tso wo nɔewo gbɔ zi geɖe. Nenema kee wòtea ŋu sesẽna na ame be wòaɖo ŋku nya siwo tututu ɖɔkta gblɔ nɛ esi wòdoe kpɔ vɔ la dzi. Alo ɖewohĩ ame aɖe anɔ efe safui alo gaŋkui dim ʋuu do kpoe, evɔ ele ŋkukpɔfe hafi. Kpɔɖeŋu siawo katã ɖo kpe nu si numekulawo yɔna be ŋkuagbã fomevi aɖe la dzi; esia dzɔna ne míedi be míawɔ nu vovovowo le ɣeyiɣi ɖeka me. Edze fãa be nu ɖeka ŋu koe míafe susua ate ŋu anɔ bliboe le ɣeyiɣi ɖeka me.
2 Le xexea me nudzɔdzɔwo gome la, ŋkuagbã ma tɔgbi le fu ɖem na ame geɖewo egbea. Ðewohĩ woalɔ̃ ɖe edzi be nuwo trɔ le xexea me ale gbegbe tso fe 1914 me, gake womele nu si nudzɔdzɔ siawo fia ŋutɔŋutɔ la kpɔm dze sii o. Mí Biblia nusrɔ̃viwo ya míenyae be Mawu Fiaɖufea va le fe 1914 me esime woɖo Yesu Fia le dzifo. Gake míenyae hã be gbedodoɖa si nye, ‘Wò fiaɖufe nava. Wò lɔlɔ̃nu nava eme le anyigba dzi abe ale si wòle le dzifo ene’ la ŋu ɖoɖo lɔ nu geɖe ɖe eme wu ema. (Mat. 6:10) Edze fãa be woaɖo gbedodoɖa ma ŋu bliboe ne woɖe nuɖoanyi vɔ̃ɖi sia ɖa. Ne esia dzɔ vɔ ko hafi woawɔ Mawu fe lɔlɔ̃nu le anyigba dzi abe ale si wole ewɔm le dzifo ene.
3. Aleke Mawu fe Nya la sɔsrɔ̃ kpena ɖe mía ŋui?
3 Esi míesrɔ̃a Mawu fe Nyaa edziedzi ta la, míekpɔe be nyagblɔɖiwo le eme vam fifia. Gake mele alea le ame geɖe gome o. Wofo wo ɖokuiwo ɖe wofe gbe sia gbe dɔwo kple nu bubuwo yome titi me ale gbegbe be womete ŋu le kpeɖodzi gbogbo siwo ɖee fia be Kristo le dzi ɖum tso keke fe 1914 me ke, eye be etefe madidi o ahe Mawu fe ʋɔnudɔdrɔ̃ avɛ la kpɔm kura o. Ne fe geɖee nye esia nèle Mawu subɔm la, bia ɖokuiwò be: ‘Ðe megaka ɖe edzi kokoko be xexe sia fe nuwuwu gogo eye be nu siwo le dzɔdzɔm le anyigba dzi ɖo kpe esia dzia?’ Ne nyitsɔ laa koe nèva zu Ðasefo gɔ̃ hã la, nu ka ŋue wò susu le? Aleke kee nèɖo nya siawo ŋui o, na míadzro susu vevi etɔ̃ siwo tae míate ŋu aka ɖe edzi bliboe be etefe madidi o, Fia si Mawu ɖo la ana woawɔ Mawu fe lɔlɔ̃nu le anyigba dzi bliboe la me.
SƆDOLAWO DO
4, 5. (a) Nu ka wɔm Yesu le tso fe 1914 me? (Kpɔ nɔnɔmetata si le nyati sia fe gɔmedzedze.) (b) Nu kae sɔdola etɔ̃awo nye kpɔɖeŋu na, eye aleke esia le eme vamee?
4 Susu gbãtɔe nye be, le fe 1914 me la, woɖo Yesu Kristo zi dzi le dzifo. Eye wogblɔ tso eŋu le nyagblɔɖia me be ele sɔ ɣi dom. Enumake edo go yi be yeawu yefe aʋadziɖuɖua nu to Satana fe xexea tsɔtsrɔ̃ me. (Mixlẽ Nyaɖeɖefia 6:1, 2.) Nyagblɔɖi si le Nyaɖeɖefia ta 6 na míekpɔe be ne Mawu Fiaɖufea dze dziɖuɖu gɔme la, xexea me fe nɔnɔmewo agblẽ ɖe edzi kabakaba
5 Abe ale si wogblɔe ɖi ene la, ‘woɖe ŋutifafa ɖa le anyigba dzi.’ Esia dzɔ togbɔ be dukɔwo do ŋugbe be yewoawɔ dɔ asi-le-asi-me be ŋutifafa nava hã. Xexemeʋa I nye aʋa gã gblẽnuwo fe gɔmedzedze ko, abe ale si xexea me nudzɔdzɔwo ɖo kpe edzi ene. Eye togbɔ be xexea wɔ ŋgɔyiyi le ganyawo kple dzɔdzɔmeŋutinunya me tso fe 1914 me hã la, nuɖuɖu gale vevem le xexea me kokoko. Gakpe ɖe eŋu la, ame kae malɔ̃ ɖe edzi be ‘dɔvɔ̃’ fomevi vovovowo, dzɔdzɔmefɔkuwo kple afɔku bubuwo yi edzi le ame miliɔn geɖe fe agbe ɖem ɖa fe sia fe o? Ale si afɔku siawo nu sẽe, ale si wodzɔna edziedzi kple ale si wogblẽa nui la tɔgbi aɖeke medzɔ kpɔ le amegbetɔwo fe ŋutinya me o. Ðe nèkpɔ nu si esiawo fia dze siia?
6. Ame kawoe de dzesi Biblia me nyagblɔɖia me vava, eye nu kae esia ʋã wo wowɔ?
6 Xexemeʋa I kple dɔ vɔ̃ si nye Spaniatɔwo fe dzamezã he ame geɖe fe susu ɣemaɣi. Gake Kristotɔ amesiaminawo ya nɔ mɔ kpɔm vevie be Trɔ̃subɔlawo fe azã alo “dukɔwo fe ɣeyiɣi ɖoɖiawo” awu enu le fe 1914 me. (Luka 21:24) Womenya nu si tututu adzɔ ya o. Ke hã wonya be fe 1914 anye fe ɖedzesi aɖe le Mawu Fiaɖufea fe ŋutinya me. Esi wonya kpɔ ale si Biblia me nyagblɔɖia va eme ko la, woɖe gbefã dzonɔamemetɔe be Mawu fe Fiaɖufea dze dziɖuɖu gɔme. Esia na woti Fiaɖufegbefãɖela mawo dometɔ geɖe yome vevie. Ale si woti wo yome le dukɔ geɖe me la ŋutɔ hã nye nyagblɔɖiwo me vava. Le fe siwo kplɔe ɖo me la, Fiaɖufea fe futɔwo ɖonɛ koŋ “tsɔa hiãkame ɖoa anyi ɖe sea tefe,” alo wozãa sea tsɔ wɔa fu amewo. Wosẽ ŋuta le mía nɔviwo ŋu, de wo gaxɔ me, eye wohe wo ɖe ati ŋu, woda tu wo, alo tso ta le wo nu gɔ̃ hã.
7. Nu ka tae ame akpa gãtɔ mese nu si xexea me nudzɔdzɔwo fia gɔme o?
7 Esi kpeɖodzi gbogbowo li be woɖo Mawu Fiaɖufea anyi xoxo le dzifo la, ke nu ka tae ame akpa gãtɔ mekpɔe dze sii o? Nu ka tae amewo mete ŋu le ekpɔm be xexea me nudzɔdzɔwo nye Biblia me nyagblɔɖiwo me vava abe ale si Mawu fe amewo le gbefã ɖemee fe geɖee nye esia ene o? Ðe wòanye be ame akpa gãtɔ fe susu katã le nu siwo wokpɔna la ko ŋua? (2 Kor. 5:7) Ðe wotsi dzi ɖe wofe gbe sia gbe dɔwo ŋu ale gbegbe be womele nu siwo wɔm Mawu le la kpɔm oa? (Mat. 24:37-39) Nu siwo Satana fe xexea dona ɖe ŋgɔ lae xɔ wo dometɔ aɖewo fe susu mea? (2 Kor. 4:4) Míehiã xɔse kple xɔseŋkuwo hafi ate ŋu akpɔ nu siwo wɔm Mawu Fiaɖufea le la adze sii. Dzidzɔ ka gbegbe nye esi be nu siwo le dzɔdzɔm la meto ŋku gbagbã dzi na mí o!
AME VƆ̃ÐIWO LE VƆ̃ÐIVƆ̃ÐIM ÐE EDZI
8-10. (a) Aleke 2 Timoteo 3:1-5 le eme vam? (b) Nu ka tae míate ŋu agblɔ be ame vɔ̃ɖiwo le vɔ̃ɖivɔ̃ɖim ɖe edzi?
8 Susu evelia si ta míeka ɖe edzi be etefe madidi hafi Mawu Fiaɖufea nava ɖu anyigba la dzi o ye nye be: Ame vɔ̃ɖiwo le vɔ̃ɖivɔ̃ɖim ɖe edzi le egbe xexea me. Ƒe alafa ɖeka kloe ye nye esia si míele nɔnɔme siwo ŋu nya wogblɔ ɖi le 2 Timoteo 3:1-5 la tefe kpɔm. Ne míagblɔe la, ɖeko nɔnɔme siawo le gbegblẽm hele ta kekem ɖe edzi. Wò hã èkpɔe nenema? Mina míadzro kpɔɖeŋu aɖewo siwo ɖe esia fia la me.
9 Tsɔ nu siwo amewo abu nu tɔŋku le fe 1940 alo fe 1950-awo me sɔ kple nu siwo le edzi yim egbea le dɔwɔfewo, modzakaɖeɖewo, kamedefefewo kple awudodo me ŋu kpɔ. Ŋutasẽnuwɔwɔ si gbɔ eme kple agbe fafã nɔnɔ xɔ afe ɖe afi sia afi. Amewo dzea agbagba be yewoana amewo nakpɔe be yewoe vɔ̃ɖi wu, yewoe wɔa ŋukpenanu wu, alo yewofe tagbɔe sẽ wu. Wobua television dzi wɔna siwo wobuna le fe 1950-awo me be womesɔ kura o la egbea be wosɔ be fomewo nakpɔ atsɔ aɖe modzakae. Eye ame geɖe nyae be ŋutsu siwo dɔna kple ŋutsuwo alo nyɔnu siwo dɔna kple nyɔnuwo le ŋusẽ gã kpɔm ɖe filmwo kple awudodowo dzi, eye wole wofe agbenɔnɔ fafãwo dom ɖe ŋgɔ. Aleke gbegbe míeda akpee nye esi be míenya ale si Mawu bua nu siawoe!
10 Alo tsɔ sɔhɛwo fe nuwɔna siwo wobuna le fe 1950-awo me be enye amemabumabu kple aglãdzedze sɔ kple nu siwo le dzɔdzɔm le sukukpowo dzi egbea la kpɔ. Ɣemaɣiwo la, dzilawo tsia dzi ɖe wo viwo hekpɔa egbɔ be womele sigaret yɔm, le aha sesẽ nom alo le ɣe manyatalenuwo ɖum o. Gake egbea, nu dovoɖinamewo ŋuti nyatakaka siwo míesena la fe ɖewoe nye: Sukuvi fe-15-vi aɖe ɖe tu ɖe efe sukuxɔmehatiwo dzi, ewu ame 2 hede abi ame 13 ŋu. Ƒewuiviwo fe ha aɖe siwo mu aha la wu nyɔnuvi fe-asieke-vi aɖe tagbɔsesẽtɔe eye wofo fofoa kple nɔvia kutɔkutɔe. Woka nya ta le Asia-dukɔ aɖe me be, hlɔ̃donu siwo wowɔ le fe ewo siwo va yi me la fe afã tso sɔhɛwo gbɔ. Ðe ame aɖe ate ŋu agblɔ wòasɔ be nuwo mele vovlom ɖe edzi fifia wu oa?
11. Nu ka tae ame geɖe mekpɔnɛ dzea sii be nuwo le gbegblẽm ɖe edzi o?
11 Apostolo Petro gblɔe wòsɔ be: “Le ŋkeke mamlɛawo me la, fewuɖulawo ava kple wofe fewuɖuɖu, eye woawɔ nu le woawo ŋutɔwo fe nudzodzrowo nu, ahanɔ gbɔgblɔm be: ‘Afi ka efe anyinɔnɔ sia si ŋugbe wodo la le? Kpɔ ɖa, tso ŋkeke si dzi mía tɔgbuiwo dɔ alɔ̃ le ku me la, nuwo katã le edzi yim abe ale si tututu ko wonɔ tso nuwɔwɔ fe gɔmedzedze la ene.’” (2 Pet. 3:3, 4) Nu ka tae ame aɖewo wɔa nu alea? Edze abe zi ale si nane bɔe la, zi nenemae amewo megatsɔa ɖeke le eme o. Ate ŋu awɔ moya na mí ne mía xɔlɔ̃ vevi aɖe fe agbenɔnɔ trɔ zi ɖeka kpata, gake ɖewohĩ mímade dzesii ne amewo fe nɔnɔme kple agbenɔnɔ le gbegblẽm vivivi ɣeyiɣi didi aɖe o. Ke hã, agbe nyui nɔnɔ fe toyiyi vivivi nye afɔku gã.
12, 13. (a) Nu ka tae mele be mɔkpɔkpɔ nabu ɖe mí le xexea me nudzɔdzɔwo ta o? (b) Nu ka nyanyae akpe ɖe mía ŋu míanɔ te ɖe ‘nɔnɔme sesẽwo’ nu?
12 Apostolo Paulo xlɔ̃ nu mí be, “le ŋkeke mamlɛawo me la,” ‘nɔnɔmeawo asesẽ.’ (2 Tim. 3:1) Gake mefia be míate ŋu anɔ te ɖe wo nu o. Le Yehowa, efe gbɔgbɔa kple Kristo hamea fe kpekpeɖeŋu me la, míate ŋu aɖu vɔvɔ̃ dzi ahalé mɔkpɔkpɔ me ɖe asi. Míate ŋu ayi edzi awɔ nutefe. Mawu ana “ŋusẽ si gbɔ dzɔdzɔmetɔ ŋu” la mí.
13 De dzesii be Paulo dze efe ŋkeke mamlɛawo ŋuti nyagblɔɖia gɔme be, “nya esia be.” Nya mawo ɖo kpe edzi be nyagblɔɖia ava eme godoo. Ðikeke mele eme o be ame mavɔ̃mawuwo ayi edzi anɔ vɔ̃ɖivɔ̃ɖim ɖe edzi va se ɖe esime Yehowa naɖe wo ɖa. Ŋutinyawo ɖee fia be, ɣesiaɣi si agbe nyui nɔnɔ yi to ʋĩi ko la, habɔbɔwo gbãna alo dukɔ blibowo tsrɔ̃na. Ale si gbegbe agbe nyui nɔnɔ yi to le xexea me egbea la tɔgbi medzɔ kpɔ le ŋutinya me o. Ame geɖe ŋea aɖaba fua nu si esia fia la dzi, gake ele be nu ɖedzesi siwo le dzɔdzɔm tso fe 1914 me la nana míaka ɖe edzi bliboe be Mawu fe Fiaɖufea ava ɖe vɔ̃ɖinyenye ɖe sia ɖe ɖa kpuie.
DZIDZIME SIA NU MELE YIYI GE O
14-16. Susu etɔ̃lia ka tae míate ŋu aka ɖe edzi be Mawu Fiaɖufea ‘ava’ kpuie?
14 Mawu fe amewo fe ŋutinya na míekpɔ susu etɔ̃lia si tae míaka ɖe edzi be nuwuwua gogo. Le kpɔɖeŋu me, do ŋgɔ na Mawu Fiaɖufe ɖoɖo anyi le dzifo la, amesiaminawo fe fufofo wɔnutefe aɖe nɔ Mawu subɔm veviedodotɔe. Esi nu siwo wonɔ mɔ kpɔm na be adzɔ le fe 1914 me dometɔ aɖewo meva eme o la, nu kae wowɔ? Wo dometɔ geɖe wɔ nutefe le dodokpɔwo kple yometitiwo me eye woyi edzi subɔ Yehowa. Esi feawo va nɔ yiyim la, wo dometɔ akpa gãtɔ, alo wo katã kloe, subɔ nutefewɔwɔtɔe va se ɖe esime wowu wofe anyigbadzigbenɔnɔ nu.
15 Le Yesu fe nyagblɔɖi si ku ɖe nuɖoanyi sia fe nuwuɣi ŋu me la, egblɔ be: “Dzidzime sia nu mele yiyi ge akpɔ o, va se ɖe esime nu siawo katã va eme.” (Mixlẽ Mateo 24:33-35.) Míese egɔme be “dzidzime sia” si ŋu Yesu fo nu tsoe la ku ɖe Kristotɔ amesiaminawo fe fufofo eve ŋu. Ƒufofo gbãtɔa nɔ anyi le fe 1914 me eye wokpɔ Kristo fe anyinɔnɔ fe dzesi la enumake. Menye ɖeko ame siwo le fufofo sia me la nɔ agbe le fe 1914 me ko o, ke wonye ame siwo wotsɔ gbɔgbɔ si ami na hã abe Mawu viwo ene le fe ma me alo do ŋgɔ na fe ma.
16 “Dzidzime sia” fe fufofo eveliae nye Kristotɔ amesiamina siwo va tsò fufofo gbãtɔa me tɔwo ɖo. Menye ɖeko fufofo evelia me tɔwo le agbe le fufofo gbãtɔa me tɔwo fe agbenɔɣi ko o, ke wotsɔ gbɔgbɔ kɔkɔe si ami na wo esime fufofo gbãtɔa me tɔwo gakpɔtɔ nɔ anyigba dzi. Eya ta menye amesiamina siwo li egbea dometɔ ɖe sia ɖee le “dzidzime sia” si ŋu Yesu fo nu tsoe la me o. Egbea, ame siwo le fufofo evelia me la zu ame tsitsiwo. Ke hã Yesu fe nya siwo dze le Mateo 24:34 la na kakaɖedzi mí be, ne mede ɖeke o la “dzidzime sia” me tɔ aɖewo “nu mele yiyi ge akpɔ o” va se ɖe esime wokpɔ xaxa gã la fe gɔmedzedze tefe. Ele be esia nana míaka ɖe edzi be ɣeyiɣi vi aɖe koe susɔ ne Mawu Fiaɖufea fe Fia la nava tsrɔ̃ ame vɔ̃ɖiwo eye wòahe xexe yeye si me dzɔdzɔenyenye anɔ la vɛ.
KRISTO AWU EƑE AƲADZIÐUÐUA NU KPUIE
17. Aleke míate ŋu afo nya tae le susu vevi etɔ̃awo me dzodzro vɔ megbe?
17 Aleke míate ŋu afo nya tae le susu vevi etɔ̃ siawo me dzodzro vɔ megbe? Yesu gblɔ na mí be, míate ŋu anya ŋkeke alo gafofo si tututu dzi nuwuwua ava o
18. Nu kae adzɔ ɖe ame siwo gbe be yewomalɔ̃ ɖe Yesu Kristo fe dziɖuŋusẽ dzi o la dzi?
18 Etefe madidi o, nu siwo Yesu Kristo, aʋadziɖula si le sɔ ɣi dom, awɔ la azii ɖe ame siwo gbe be yewomalɔ̃ ɖe efe ŋusẽ gã wɔnukua dzi o la dzi be woakpɔe be yewoda fu. Womate ŋu asi le ʋɔnudɔdrɔ̃ si ava wo dzi la nu kura o. Ɣemaɣi la, dzidzi afo ame geɖe woado ɣli be: ‘Ame kae ate ŋu anɔ te ɖe enu?’ (Nyaɖ. 6:15-17) Nyaɖeɖefia ta 7 lia ɖo nya sia ŋu. Amesiaminawo kple ame siwo si anyigbadzinɔnɔ fe mɔkpɔkpɔ le lae ‘ate ŋu anɔ te ɖe enu,’ le esi Mawu kpɔ ŋudzedze ɖe wo ŋu ta. Ekema alẽ bubuawo fe “ameha gã” la atsi agbe le xaxa gã la me.
19. Esi nèka ɖe edzi be nuwuwua tu afe ta la, nu kae nèle mɔ kpɔm na?
19 Ne míeyi edzi lé ŋku ɖe Biblia me nyagblɔɖi siwo le eme vam le ɣeyiɣi vevi siawo me ŋu la, Satana fe xexea mahe míafe susu o. Eye magbã ŋku na mí hã be míagakpɔ nu si xexea me nudzɔdzɔwo fia ŋutɔŋutɔ la adze sii o. Kristo awu efe aʋadziɖuɖua nu kpuie nenye be etsrɔ̃ ame mavɔ̃mawuwo fe xexe sia le Harmagedon-ʋa si wòawɔ le dzɔdzɔenyenye me la me. (Nyaɖ. 19:11, 19-21) Wò ya bu dzidzɔ si gbegbe míakpɔ ɣemaɣi la ŋu kpɔ!


text:
GBETAKPƆXƆ—TATA SI MÍESRƆ̃NA May 2017
Nusɔsrɔ̃nyati siwo me míadzro tso July 3 va se ɖe 30, 2017 la le tata sia me.
Kpe Ðe “Amedzroviwo” Ŋu ‘Woasubɔ Yehowa Kple Dzidzɔ’
Aleke míawɔ agblɔ nya nyuia na sitsofedila siwo mekpɔ nya Yehowa haɖe o?
Ale Si Míakpe Ðe ‘Amedzrowo’ Ƒe Viwo Ŋu
Ne ènye dzila eye mia kple wò fomea mieʋu yi dukɔ bubu me la, aleke nàwɔ be mɔnukpɔkpɔ nyuitɔ nasu viwòwo si woasrɔ̃ nu tso Yehowa ŋu? Kpekpeɖeŋu kae ame bubuwo ate ŋu ana?
AGBEMEŊUTINYA
Togbɔ Be Menye Tokunɔ Hã, Esia Mexe Mɔ Nam Be Nyemeɖe Gbefã Na Amewo O
Togbɔ be Walter Markin nye tokunɔ hã, ele dzidzɔ kpɔm le Yehowa Mawu subɔsubɔ me eye wòkpɔ dzidzeme geɖe.
Mègana Wò Lɔlɔ̃ Nayi To O
Kristotɔ siwo nɔ anyi le fe alafa gbãtɔ me la dometɔ aɖewo gblẽ lɔlɔ̃ si nɔ wo si gbã la ɖi. Aleke míawɔ be lɔlɔ̃ si le mía si na Yehowa la nu nagasẽ ɖe edzi?
“Èlɔ̃am Wu Esiawoa?”
Yesu fia nu vevi aɖe Petro ku ɖe nu si wòle be wòatsɔ aɖo nɔfe gbãtɔ ŋu. Ðe míawo hã míate ŋu awɔ nufiame mawo ke ŋu dɔ egbea?
Ale Si Gayo Kpe Ðe Nɔvi Kristotɔwo Ŋu
Ame kae nye Gayo, eye nu ka tae wòhiã be míasrɔ̃ efe kpɔɖeŋua egbea?
Dzidzɔ Si Le Agbe Tsɛ Nɔnɔ Me
Nu kae ʋã atsu kple asi aɖe wotso nya me be yewoanɔ agbe tsɛ? Aleke wowɔe? Nu ka tae wofe afɔɖeɖe sia na wokpɔ dzidzɔ?
NU NYUI SIWO LE MÍAƑE NUDZRAÐOƑE
“Míafe Dziwo Yɔ Fũu Kple Lɔlɔ̃ Eye Dzo Yeye Ðo Mía Me”
Le fe 1922 fe takpekpea megbe la, aleke Biblia Nusrɔ̃viwo wɔ ɖe yɔyɔ si nye, “miɖe gbefã Fia la kple efe fiaɖufe la” dzi?


text:
SƆHƐWO BIANA BE
Aleke mawɔ adzudzɔ nye dɔdeasiwo wɔwɔ hehe ɖe megbe?
Ðe wòsesẽna na wò be nàwu wò afemedɔwo kple sukudɔdeasiwo nua? Ke ahiã be nàdzudzɔ wò dɔdeasiwo wɔwɔ hehe ɖe megbe! Nyati sia akpe ɖe ŋuwò nàtso ɖe wò dɔdeasiwo ŋu kaba
Eye wɔ dodokpɔ si le nyati sia fe nuwuwu.
Biblia fo nu tso nu si nuwo wɔwɔ hehe ɖe megbe gblẽna le ame ŋu la ŋu. Egblɔ be: “
Ame si le to lém ɖe ya ŋu la, mafã nuku o, eye ame si le ŋku lém ɖe alilikpo ŋu la, maŋe nu o.”—Nyagblɔla 11:4.
Kpɔ nu siwo ate ŋu ana nànɔ megbelele hem kple ale si nàwɔ aɖu kuxi sia dzi la ɖa.
Ne edze abe ɖe dɔa sesẽ na wò akpa ene.
Nyatefee, dɔ aɖewo dzena nu sesẽ ale gbegbe be ele bɔbɔe be míahe wo wɔwɔ ɖe megbe. Aɖaŋuɖoɖo nyui ʋɛ aɖewoe nye esi.
Ma dɔa ɖe akpa suesuewo me. Nyɔnuvi si ŋkɔe nye Melissa gblɔ be: “
Ne mekpɔe be dɔ tsi dzinye gɔ̃ hã la, medzea agbagba be mawɔ wo vivivi.”
Dze egɔme enumake. “
Ne dɔ aɖe kpɔ ŋkuwòme koa, dze egɔme enumake, ɖewohĩ nu gbãtɔ si ko nàte ŋu awɔ gbɔe nye be nàŋlɔe kpe ɖe dɔ siwo nèɖo be yeawɔ ŋu alo aŋlɔ nanewo tso eŋu da ɖi be màgaŋlɔe be o.”
—Vera.
Bia kpekpeɖeŋu. Dziwòlawo kple wò nufialawo anya to kuxi mawo ke me kpɔ. Ðe manyo be nàsrɔ̃ nu tso wo gbɔ oa? Woate ŋu akpe ɖe ŋuwò nàwɔ ɖoɖo nyuie.
Aɖaŋuɖoɖo “
Wɔ ɖoɖo. Enye nyatefe be esia abia be nàwɔ ɖoɖo ɖe nuwo ŋu eye nàɖoe kplikpaa awɔ ɖe ɖoɖoa dzi ya, gake eɖea vi, ana nàwu nu sia nu nu ɖe game dzi.”
Ne dɔa wɔwɔ medzɔa dzi na wò o.
Tsɔe be zi geɖe la, nu siwo wòhiãna be nàwɔ la dometɔ aɖewo medoa dzidzɔ na wò o. Ekema nu kae nàte ŋu awɔ? Te esiawo kpɔ.
Dze agbagba nàkpɔ susu aɖe si tae wòahiã be nàwɔe kaba. Le kpɔɖeŋu me, kpɔ ale si dzi adzɔ wò ne èwu enu la le susu me. Nyɔnuvi si ŋkɔe nye Amy gblɔ be: “
Ale si mesena le ɖokuinye me ne mewu dɔ aɖe nu, alo mewu enu hafi efe game de si wɔe be mete ŋu ɖi ɖe eme la dzɔa dzi nam.”
Wò ŋku nenɔ nu siwo wògblẽna dzi. Ne èhe dɔ si wòle be nàwɔ ɖe megbe la, ekema èle dzimaɖitsitsi dom ɖe dzimaɖitsitsi dzi na ɖokuiwò eye èle dzidzedze si nàkpɔ le dɔa wɔwɔ me la dzi ɖem kpɔtɔ. Biblia gblɔ be: “
Nu sia nu si fãm ame le la, nu sia kee wòaŋe.”
—Galatiatɔwo 6:7.
Ðe ɣeyiɣi si wòle be nàwu dɔa nu la dzi kpɔtɔ le susu me. Nyɔnuvi si ŋkɔe nye Alicia gblɔ be: “
Edea ame dzi ne ame susui be ele be yeawu dɔ aɖe nu ŋkeke ɖeka alo eve do ŋgɔ na ŋkeke si tututu dzi wòle be dɔa nawu nu. Esia wɔnɛ be megbugbɔa ŋku léna ɖe nu siwo mewɔ la ŋu nyuie, eye wònana hã be ŋkeke ɖeka alo eve tsia anyi nam.”
Aɖaŋuɖoɖo “
Nya la katã kpo ɖe míafe susua gbɔ. Gblɔ na ɖokuiwò be yeawu yefe dɔa nu ɖe game dzi eye naneke matutui o. Ne megblɔ nya sia na ɖokuinye la, mewua dɔa nu ɖe game dzi godoo.”
Ne dɔ geɖe le dziwò xoxo.
Ŋutsuvi si ŋkɔe nye Nathan gblɔ be: “
Zi geɖe la, amewo gblɔna be nyemetsona ɖe dɔ ŋu bla o. Gake menye nyatefee! Womenya ale si gbegbe dɔ do agbogbo ɖe dzinye o tae!” Ne èsena le ɖokuiwò me abe Nathan ene la, ke wɔ ɖe aɖaŋuɖoɖo siwo gbɔna dzi.
Wɔ dɔ bɔbɔewo gbã. Nyɔnuvi si ŋkɔe nye Amber gblɔ be, “
ame aɖe gblɔ nam kpɔ be ne dɔ aɖe wɔwɔ axɔ miniti atɔ̃ pɛ ko la, ele be mawɔe enumake. Dɔ siawo dometɔ aɖewoe nye nukpɔkplɔ, awusiasia, agbakɔklɔ kple kafofo na ame aɖe.”
Wɔ nu siwo hiã vevie la gbã. Biblia ɖo aɖaŋu na mí be míakpɔ “
nu siwo le vevie wu la adze sii.” (Filipitɔwo 1:10) Aleke nàte ŋu awɔ ɖe aɖaŋuɖoɖo ma dzi le wò gbe sia gbe gbenɔnɔ me? Nyɔnuvi si ŋkɔe nye Anna gblɔ be, “
Meŋlɔa dɔ siwo katã wòhiã be mawɔ kple ɣeyiɣi si wòle be mawu wo nu la ɖi. Gake vevietɔ wu la, meŋlɔa ɣeyiɣi si medi be mawɔ dɔawo dometɔ ɖe sia ɖe kple ɣeyiɣi si mawu enu la ɖi.”
Ðe esia ana nàxaxa? Gabu eŋu kpɔ! Nya lae nye be ne èwɔ ɖoɖo ɖe dɔa ŋu la, àkpɔ ŋusẽ ɖe ale si nàzã wò ɣeyiɣia dzi, màɖe mɔ ɣeyiɣia nakpɔ ŋusẽ ɖe dziwò o. Eye esia ɖea dzimaɖitsitsi dzi kpɔtɔna. Nyɔnuvi si ŋkɔe nye Kelly gblɔ be: “
Ne mewɔ ɖoɖo ɖe nye dɔwo ŋu la, enana be nye dzi dzea eme eye menyana ale si mawɔ nye dɔwoe.”
Ƒo asa na susuhenuwo. Nyɔnuvi si ŋkɔe nye Jennifer gblɔ be: “
Menana mía femetɔwo katã nyaa ɣeyiɣi si madze dɔ aɖe gɔme. Meɖea kuku na wo be nenye be wòdi be mawɔ nane na yewo la, wonegblɔe nam do ŋgɔ hafi madze nye dɔa gɔme. Metsia nye telefon kple e-mail fe toklãnamɔ̃wo.”
Aɖaŋuɖoɖo “
Ne dɔ aɖe le ŋutiwò eye mèwɔe o kpaa mèvo o. Enyo be nàwɔe lali wu be nànɔ anyi anɔ tame bum tso eŋu. Ne èwɔe lalia, ekema àte ŋu aɖi ɖe eme le ŋkekea fe ɣeyiɣi si susɔ la me.”


text:
Yesu Hame Vavã
"Yesu Hame Vavã" (True Jesus Church) la enye subɔsubɔ hame faa si woɖo le Beijing, China le fe 1917 me. Egbe la, ame abe miliɔn ɖeka kple afã tso dukɔ blaene vo atɔ̃ me le ha sia me. Hamea, si do ha kple Kristo subɔsubɔ hawo si woyɔna be "Pentecostal" la, dze egɔme abe fe alafa ɖeka enye si. Woɖo ha sia ɖe Ghana le fe 1985 me. Wofe ɖoɖo enye be yewoa gblɔ mawunya na dukɔwo katã hafi Yesu na ga trɔ ava zi eveliae. Hamea fe xɔse vevietɔ ewoawo enye:
- Gbɔgbɔ Kɔkɔe - Gbevovowo gbɔgblɔ nye ɖeɖefia be miéxɔ Gbɔgbɔ Kokoe, eye wonye ŋugbedodo nami be mianyi Dzifofiadufe la fe dome.
- Tsitadede - Mawutsideta kple tsi eya enye nuvɔtsɔtsɔke kple agbeyeye nɔnɔ fe sakramento. Wodena mawutsita kple tsigbeagbe, abe tɔsisi, atsiafu, alo kpetome tɔlɛ. Mawutsitadela, amesi xɔ mawutsideta xoxo tó tsi kple Gbɔgbɔ KɔKoe me la, eyae dena mawutsita le Afetɔ Yesu Kristo fe ŋkɔme. Edze bena amesi le mawutsideta xɔm la woanyrɔe blibo ɖe tsi me, efe mo nanɔ anyigba kpɔm.
- Afɔ kɔklɔ - Afɔ kɔklɔ fe sakramentoe nana be miwɔna ɖeka kple Yesu Kristo. E zuna abe ŋukuɖoɖonudzi nami be lɔlɔ, kɔkɔenyenye, ɖokuibɔbɔ, tsɔtsɔke, kple amenuveve nanɔ miasi. Edze be amesiame sixɔ mawutsideta tó tsi me la, woaklɔ afɔ nɛ le Yesu Kristo fe ŋkɔme. Miawɔ Afɔklɔ na mianɔewo gasiagame ne miekpɔ bena ehiã.
- Nuɖuɖu kɔkɔe - Kɔminio Kɔkoe nye sakramento, si mietsɔna ɖoaŋku miafetɔ Yesu Kristo feku dzi. Tó eyamee miexɔna Afetɔla fe ŋutilã kple Ʋù be miawɔɖeka kplii, be miakpɔ agbemavɔ, eye miafɔ le ŋkeke mamlea dzi. Woawɔ sakramento sia enuenu zi alesi dze. AbolomaƲamaƲa ɖeka kple vɛtikutsetse fe tsi koe wazã
- Sabat - Sabbath, sinye ŋkeke adrelia le kɔsiɖa la me la nye Ŋkeke Kɔkoe si Mawu yra eye wowoe kɔkoe. Woduna Sabbath tó Mawu fe amenuveve me, be miado kɔkɔ Mawu fe nuwokata wɔwɔ kple agbemavɔ dzi, kple dzidefo bena agbemavɔ na tumi le agbesigbɔna la me.
- Yesu Kristo: Yesu Kristo, nya la si va zu ŋutila, Eku de atitsoga ŋuti hena nuvɔwo tsɔtsɔ ke, Efɔ tso amekukuwo dome le ŋkeke etɔagbe eye wo yi ɖe dzifo. Eya koe nye amegntɔwo ɖela, dzifo kple anyigba wɔla, kple Mawu vava la.
- Biblia Kɔkɔe (Ŋɔŋlɔ Kɔkɔe): "Biblia kɔkɔe, sime Nubala xoxoa kple yeyea le, nye Mawu fe , esia nye nyaŋlɔɖi vava, kple nu siwo ŋu Kristotɔwo nɔna agbe ɖo.
- Ɖeɖe: "Ɖeɖe tso na Mawo fe amenuveveme to xɔse me. Elena Xɔsetɔwo be woa ɖonu ɖe Gbɔgbɔ Kɔkɔe nu hena kɔkɔe nyenye, Mawu dodo ɖe dzi, kple lɔlɔ na amegbetɔwo".
- Kristo hame
- Afiatsoso mamlea: Yesu fe vava evelia anɔ ŋkeke mamledzi ne Eɖi tso dzifo va ʋɔnu dzrɔ ge xexea: amedzɔdzɔewo akpɔ agbemavɔ, ke amevɔɖiwo ya woabu yi ɖe mavɔme.


text:
ŊUTINYA 68
Ŋutsuvi Eve Siwo Gagbɔ Agbe
NE ÈKU, eye wogagbɔ agbe wò ɖe, aleke dawò awɔ? Akpɔ dzidzɔ ŋutɔ! Gake ɖe amesi ku la agate ŋu agbɔ agbea? Ðe wòdzɔ kpɔa?
Kpɔ ŋutsu ma, nyɔnu ma, kple ŋutsuvi ma ɖa. Ŋutsu lae nye nyagblɔɖila Eliya. Nyɔnu la, nye ahosi aɖe, si tso Zarpat, eye viae nye ŋutsuvi la. Gbeɖeka la, ŋutsuvi la dze dɔ. Dɔa sesẽ ale gbegbe be wòku. Eye Eliya gblɔ na nyɔnu la be: ‘Tsɔ ɖevi la nam.’
Eliya kɔ ɖevi la yi xɔtaxɔ mee hetsɔe mlɔ aba dzi. Edo gbe ɖa be: ‘O Yehowa, na ɖevi sia nagagbɔ agbe.’ Tete ɖevi la de asi gbɔgbɔ me! Eye Eliya kɔe tso xɔtaxɔa me ɖi va anyi hegblɔ na dadaa be: ‘Kpɔ ɖa, viwò la gbɔ agbe!’ Esia tae dadaa kpɔ dzidzɔ alea gbegbe ɖo.
Yehowa fe nyagblɔɖila vevi bubu aɖe ŋkɔe nye Elisa. Esubɔna abe Eliya fe kpeɖeŋutɔ ene. Gake emegbe la, Yehowa na Elisa hã wɔ nukunuwo. Gbeɖeka la, Elisa yi Sunem, afisi nyɔnu aɖe nyo dɔme nɛ le. Emegbe la, nyɔnu sia dzi ŋutsuvi.
Gbeɖeka ŋdi, esi ɖevia tsi la, eyi fofoa gbɔ le agble me. Tete ɖevia do ɣli be: ‘Nye ta le veyem!’ Wokɔ ɖevia yi afemee, eye emegbe wòku. Dadaa lé blanui ŋutɔ! Enumake wòyi ɖayɔ Elisa.
Esi Elisa va la, ekɔ ɖevi kuku la yi xɔ mee. Edo gbe ɖa na Yehowa hetsyɔ akɔ ɖe ɖevi la dzi. Tete ɖevi la xɔ dzo, eye wònyè zi adre. Dadaa kpɔ dzidzɔ ale gbegbe esi wòva kpɔ be ye vi la gbɔ agbe!
Ame geɖe woku. Esia na wofe fometɔwo kple xɔlɔ̃wo lé blanui vevie. Ŋusẽ mele mía si be míafɔ ame kukuwo o. Gake ŋusẽ le Yehowa si. Emegbe la, míasrɔ̃ alesi wòafɔ ame akpeakpewo va agbe mee.


text: 48 Le nu siawo megbe la, wova gblɔ na Yosef be: “Kpɔ ɖa, fofowò le gbɔdzɔgbɔdzɔm.” Eya ta Yosef kplɔ via eveawo, Manase kple Efrayim, ɖe asi yi egbɔ.+2 Eye wogblɔ na Yakob be: “Kpɔ ɖa, viwò Yosef va gbɔwò.” Eya ta Israel do ŋusẽ nu fɔ hebɔbɔ nɔ abati la dzi.3 Eye Yakob gblɔ na Yosef be:“Mawu Ŋusẽkatãtɔ la ɖe eɖokui fiam le Luz le Kanaan-nyigba dzi eye wòyram.+4 Eye wògblɔ nam be, ‘Mena nèle dzidzim, mana nàsɔ gbɔ, mana nàzu ameha gã aɖe,+ eye matsɔ anyigba sia ana wò dzidzimevi siwo ava ɖe yowòme be wòanye wo tɔ ɖaa.’+5 Azɔ ŋutsuvi siwo wodzi na wò le Egipte-nyigba dzi hafi meva gbɔwò le Egipte la zu tɔnyewo.+ Efrayim kple Manase azu vinyewo, abe Ruben kple Simeon ene.+6 Ke vi siwo woava dzi na wò ɖe wo yome la azu tɔwò. Woayɔ wo nɔvi eve siawo fe ŋkɔwo ɖe wo ŋu eye woanyi dome tso wo gbɔ.+7 Esime metso Padan gbɔna la, Rahel ku+ le gbɔnye le Kanaan-nyigba dzi. Eye esi mɔ didi aɖe gale ŋgɔnye hafi maɖo Efrat+ ta la, meɖii esi menɔ mɔ dzi yina Efrat, si nye Betlehem.”+8 Esi Israel kpɔ Yosef viwo la, ebia be: “Ame kawoe nye esiawo?”9 Yosef ɖo eŋu na fofoa be: “Woawoe nye vi siwo Mawu nam le tefe sia.”+ Eye wògblɔ be: “Meɖe kuku, kplɔ wo vɛ nam, ne mayra wo.”+10 Ke Israel fe ŋkuwo dzi tsyɔ le tsitsi ta, eye megatea ŋu kpɔa nu o. Esia ta Yosef kplɔ wo te ɖe eŋu, eye wògbugbɔ nu na wo hekpla asi kɔ na wo.11 Israel gblɔ na Yosef be: “Nyemebui kpɔ be magakpɔ wò ŋkume o,+ ke azɔ Mawu na mekpɔ viwòwo gɔ̃ hã.”12 Emegbe Yosef ɖe wo le Israel fe atame, eye wòbɔbɔ tsyɔ mo anyi.13 Eye Yosef kplɔ wo ame evea, eye wòtsɔ efe nuɖusi lé Efrayim+ ɖo Israel fe miame, hetsɔ efe miasi lé Manase+ ɖo Israel fe ɖusime, eye wòkplɔ wo te ɖe eŋu.14 Ke Israel tsɔ efe nuɖusi ɖo Efrayim fe tame, evɔ eyae nye ɖevitɔ hafi, eye wòtsɔ efe miasi ɖo Manase fe tame. Ðe wòɖoe koŋ da efe asiwo ɖe wo dzi nenema, elabena Manase ye nye ŋgɔgbevia.+15 Eye wòyra Yosef gblɔ be:+“Mawu vavã si ŋkume fofonye Abraham kple Isak zɔ le,+Mawu vavã si kplɔm le nye agbe me katã va se ɖe egbe,+16 Mawudɔla si ɖeam tso vɔ̃wo katã me,+ nayra ɖeviawo.+Na woayɔ nye ŋkɔ ɖe wo ŋu, eye woayɔ fofonye Abraham kple Isak fe ŋkɔ ɖe wo ŋu,Eye na woadzi azu ameha gã aɖe le anyigba la dzi.”+17 Esi Yosef kpɔ be ye fofo fe nuɖusi kpɔtɔ le Efrayim fe tame la, medzɔ dzi nɛ o, eya ta elé fofoa fe asi be yeaɖee ɖa le Efrayim fe tame ada ɖe Manase fe tame.18 Yosef gblɔ na fofoa be: “Fofonye, mègawɔe nenema o, elabena ame siae nye ŋgɔgbevi+ la. Tsɔ wò nuɖusi da ɖe efe tame.”19 Ke fofoa gbe hegblɔ be: “Menya, vinye, menya. Eya hã ava zu dukɔ, eye eya hã ava zu gã. Gake nɔvia ɖevitɔ la ava zu gã wui,+ eye efe dzidzimeviwo ava sɔ gbɔ ade dukɔwo nu.”+20 Eye wòyra wo gbe ma gbe+ gblɔ be:“Israel-viwo atsɔ wò ŋkɔ anɔ wo nɔewo yram agblɔ be:‘Mawu nawɔ wò nànɔ abe Efrayim kple Manase ene.’”Ale wòtsɔ Efrayim ɖo ŋgɔ na Manase.21 Eye Israel gblɔ na Yosef be: “Kpɔ ɖa, mele kukum,+ ke Mawu anɔ kpli mi, eye wòana miatrɔ ayi mia tɔgbuiwo fe anyigba dzi.+22 Metsɔ anyigba aɖe,* si metsɔ nye yi kple nye dati xɔ le Amoritɔwo si la na wò, be tɔwò nawu nɔviwòwo tɔ.”


text:
SƆHƐWO BIANA BE
Nu Ka Tae Wòle Be Makpe Ðe Amewo Ŋu?
Nu vevi eve siwo ame geɖe menya o
Nu vevi #1: Ne èkpe ɖe ame aɖe ŋu la, àkpɔ etefeɖoɖo!
Amewo ade dzesii be enyoa dɔme. Esia ana woawo hã nanyo dɔme na wò. Biblia gblɔe ale:
“Minɔ nu nam amewo, eye amewo ana nu mi. . . . Dzidzenu si mietsɔ le nu dzidzem na amewo la kee woatsɔ adzidzee na miawo hã.”—Luka 6:38.
“Ale si nèwɔ nu ɖe amewo ŋu la, nenema kee woawɔ nu ɖe ŋuwò.”—Luka 6:38, Contemporary English Version.
Nu vevi #2: Kpekpeɖeŋunana amewo nye kpekpeɖeŋunana ame ɖokui!
Nyuiwɔwɔ na ame bubuwo nana ame kpɔnɛ be yele bo nu eye dzidzeme si le nunana me la sua ame si. Biblia gblɔe ale:
“Dzidzɔ geɖe le nunana me wu nuxɔxɔ.”—Dɔwɔwɔwo 20:35.
“Ne èɖo kplɔ̃ la, kpe ame dahewo, nuwɔametɔwo, atatututɔwo, ŋkuagbãtɔwo; eye àkpɔ dzidzɔ, elabena naneke mele wo si woatsɔ aɖo etefe na wò o.”—Luka 14:13, 14.
Sɔhɛ siwo tsɔa ɖe le eme na ame
Sɔhɛ siwo tsɔa ɖe le eme na ame la le afi sia afi! Se wo dometɔ aɖewo fe numenya kpɔ.
“Ɣeaɖewoɣi ne menya nɔ anyi ɖe zikpui me be makpɔ television ko la, meɖoa ŋku ale si papa kple dada le dɔ dzi vevie ɖaa kple ale si ɖeɖi ate wo ŋu hafi woagbɔ va afe mee la dzi. Eya ta metsona heklɔa agbawo, kplɔa xɔa me hetutua nuwo ŋu. Meɖoa kɔfi hã dana ɖi na wo elabena dzinyelawo lɔ̃a kɔfinono ŋutɔ. Ne nɔnye ge ɖe afea me la, egblɔna be, ‘Afea me nya le kpɔkpɔm ŋutɔ! Eme le ʋeʋem lilili. Vinye lɔlɔ̃a, akpe na wò kakaka!’ Esia na mekpɔa dzidzɔ be mete ŋu wɔ nu nyui aɖe na dada kple papa.”
—Casey.
“Dzinyelawo kpena ɖe ŋunye ɣesiaɣi, wowɔa nu sia nu si mehiã la nam. Eya ta esi wofe ʋu gblẽ le fe si va yi me la, meɖe ga le gadzraɖofe be woatsɔ adzra ʋua ɖo, togbɔ be esia nye ga si le gadzraɖofe nam fe akpa gã aɖe hã. Togbɔ be wogbe be yewomaxɔ kpekpeɖeŋua o hã la, nye hã mebe ɖeko mele ewɔ ge na wo. Kpekpeɖeŋu ma mede naneke o ne metsɔe sɔ kple nu si wòhiã be mawɔ na dzinyelawo. Mese vivi be menyo dɔme hekpe ɖe wo ŋu.”
—Holly.
Ènyaa? Sɔhɛ siwo nye Yehowa Ðasefowo dometɔ geɖe kpɔa dzidzɔ le esi wole kpekpem ɖe amewo ŋu to Biblia-fiafiadɔ dzi ta. Wo dometɔ aɖewo ʋu yi dutanyigbawo dzi afi si hiahiã le be woafia Biblia amewo.
“Meʋu tso United States yi Mexico be mafia Biblia amewo. Ɣeaɖewoɣi la, nyemetea ŋu naa gakpekpeɖeŋu alo ŋutilãmekpekpeɖeŋu amewo o elabena nu mede dzinye o. Gake mede dzesii be ne mezã nye ɣeyiɣi kple ŋusẽ le gbefãɖeɖedɔa me la, amewo kpɔa ŋudzedze ɖe eŋu wu ŋutilãmekpekpeɖeŋu dzro si mana wo.”
—Evan.
Aleke makpe ɖe amewo ŋue?
Àdi be yeakpɔ dzidzɔ si le kpekpe ɖe amewo ŋu mea? Mɔ siwo dzi nàto awɔ esia la dometɔ ʋɛ aɖewoe nye esiawo.
Kpekpe ɖe fowòmetɔwo ŋu:
Kplɔ afea me, klɔ agbawo, tutu míafe xɔ me—ne womebiae tso asiwò o hã la
Ða nu
Ŋlɔ akpedagbalẽ na dziwòlawo
Kpe ɖe nɔviwò ŋu wòawɔ efe sukudɔdeasi
Kpekpe ɖe ame siwo menye fowòmetɔwo o ŋu:
Ðo nyuidinamegbalẽ ɖe ame aɖe si fe lãme gblẽ
Yi ɖadzra afe me ɖo na ame tsitsi aɖe
Yi ɖasrã ame si tsi tefe ɖeka la kpɔ
Tsɔ nunana aɖe yi na ame si le nɔnɔme sesẽwo me tom
Aɖaŋuɖoɖo: Wò ŋutɔ hã bu nu bubu siwo nàte ŋu awɔ la ŋu. Eyome ɖoe nàkpe ɖe ame aɖe ŋu le kwasiɖa sia me. Dzidzɔ si nàkpɔ le esia wɔwɔ vɔ megbe la, awu gbɔgblɔ na wò!
“Ne èkpe ɖe amewo ŋu la, ana nàkpɔ dzidzɔ. Ana nàse le ɖokuiwò me be yeɖo taɖodzinu aɖe gbɔ eye amewo akpɔ ŋudzedze ɖe ŋuwò. Togbɔ be le gɔmedzedzea me la kpekpe ɖe ame bubuwo ŋu sesẽ na wò hã la, anɔ eme be èva le vivi sem na esia wɔwɔ. Nu siwo nàtsɔ asa vɔe be nàna kpekpeɖeŋu ame bubuwo la made nu si gbegbe nàkpɔ tso esia wɔwɔ me ŋu o.”
—Alana.


text:
ŊUTINYA 46
Yeriko Gliawo
NUKAE na be Yerixo-gli siawo le mumum? Edze abe tu gã aɖe alo bɔmb woda wo ene. Gake le ŋkeke mawo me la, bɔmb mele wo si o; tu gɔ̃ hã mele wo si o. Yehowa wɔ nukunu bubu aɖe! Na míakpɔ alesi wòdzɔe la ɖa.
Se nusi Yehowa gblɔ na Yosua: ‘Mi kple wò aʋawɔlawo mizɔ fo xlã du la. Mizɔ fo xlãe zi ɖeka gbe ɖeka hena ŋkeke ade. Mikɔ nubablaɖaka la ɖe asi. Nunɔla adre nanɔ aɖaka la ŋgɔ aku wofe kpẽawo.
‘Le ŋkeke adrelia dzi la, miazɔ afo xlã du la zi adre. Azɔ miaku kpẽawo edziedzi, eye amesiame nado aʋaɣli sesĩe. Eye gliawo amu adze anyi!’
Yosua kple ameawo wɔ nusi Yehowa gblɔ la. Esi wonɔ azɔlia dzi la, amesiame zi ɖoɖoe. Ame aɖeke megblɔ nya aɖeke o. Nusi nɔ ɖiɖim koe nye kpẽawo fe ɖiɖi kple azɔli la. Ðewohĩ Mawu fe amewo fe futɔ, siwo le Yerixo la vɔ̃ ŋutɔ. Èkpɔ ka dzẽ ma, si wosa ɖe fesrea nua? Ameka fe fesre enye ma? Ẽ, Raxab wɔ nusi ŋkutsala eveawo gblɔ be newɔ la. Efe fomea katã le xɔa me kplii hele nu kpɔm.
Mlɔeba le ŋkeke adreagbe, esi wozɔ fo xlã dua zi adre vɔ la, kpẽawo ɖi, aʋawɔlawo do ɣli, eye gliawo mu. Eye Yosua gblɔ be: ‘Miwu amesiame, eye miatɔ dzo du la. Mitɔ dzo nusianu. Migblẽ klosalo, sika, akɔbli kple gayibɔ la ko ɖi ne miatsɔ ade Yehowa fe agbadɔ la fe nudzraɖofe.’
Yosua gblɔ na ŋkutsala eveawo be: ‘Miyi Raxab feme, miaɖe eya kple efe fome la do goe.’ Raxab kple efe fome la tsi agbe abe alesi ŋkutsalawo do ŋugbee ene.


text:
TA 88
Nɔnɔmeawo Trɔ Na Kesinɔtɔ La Kple Lazaro
KESINƆTƆ LA KPLE LAZARO ŊUTI LODODOA
Yesu na nuxlɔ̃ame nyuiwo efe nusrɔ̃lawo tso ale si woazã kesinɔnuwoe ŋu. Gake menye efe nusrɔ̃lawo koe nɔ to ɖomee o. Farisitɔwo hã nɔ etefe, eye ele be woawo hã woawɔ ɖe Yesu fe nuxlɔ̃amea dzi. Nu ka tae? Elabena wonye “galɔ̃lawo.” Esi wose nya siwo gblɔm Yesu nɔ la, ‘woɖu fewu le eŋu.’—Luka 15:2; 16:13, 14.
Gake esia mena Yesu vɔ̃ o. Egblɔ na wo be: “Miewɔa mia ɖokuiwo ame dzɔdzɔewo le amewo ŋkume, gake Mawu nya nu si le miafe dziwo me. Elabena nu si amegbetɔwo buna nu kɔkɔ la nye ŋunyɔnu le Mawu ya ŋkume.”—Luka 16:15.
‘Amewo doa kɔkɔ’ Farisitɔwo ɣeyiɣi didi aɖee nye ema, gake ɣeyiɣia de azɔ be nuwo natrɔ bubui kura. Ɣeyiɣia de be woabɔbɔ ame siwo wodo ɖe dzi siwo nye kesinɔtɔwo le nunɔamesiwo, dunyaheŋusẽ, kple subɔsubɔnyawo gome la ɖe anyi. Ke woado ame tsɛ siwo nyae be gbɔgbɔmenuwo hiã yewo ya ɖe dzi. Yesu na eme kɔ fãa be tɔtrɔ gã aɖe le edzi yim esi wògblɔ be:
“Woɖe gbefã Se la kple Nyagblɔɖilawo fe nyawo va se ɖe Yohanes dzi. Tso ekema dzi la, wole gbefã ɖem Mawu Fiaɖufe la ŋuti nya nyui la, eye amewo katã fomevi le ʋiʋlim be yewoayi ɖe eme. Vavãe, ele bɔbɔe be dzifo kple anyigba nu nava yi wu be Se la fe ŋɔŋlɔdzesi ɖeka nado kpo emevava.” (Luka 3:18; 16:16, 17) Aleke Yesu fe nyawo ɖee fia be tɔtrɔ aɖe le edzi yim?
Yuda subɔsubɔhakplɔlawo gblɔna dadatɔe be yewoléa Mose fe Sea me ɖe asi. Ðo ŋku edzi be esi Yesu ʋu ŋku na ŋkuagbãtɔ aɖe le Yerusalem la, Farisitɔwo fo adegbe be: “Míawo ya Mose fe nusrɔ̃lawo míenye. Míenya be Mawu fo nu kple Mose.” (Yohanes 9:13, 28, 29) Taɖodzinu si nɔ Mose fe Sea ŋu dometɔ ɖekae nye be wòakplɔ ɖokuibɔbɔlawo ayi Mesia la, si nye Yesu gbɔ. Yohanes Amenyrɔɖetsimelaa na amewo nya be Yesu ye nye Mawu fe Alẽvi la. (Yohanes 1:29-34) Tso esime Yohanes dze efe subɔsubɔdɔa gɔme la, Yudatɔ ɖokuibɔbɔlawo, vevietɔ ame dahewo, le “Mawu Fiaɖufe la” ŋuti nya la sem. Ɛ̃, “nya nyui” li na ame siwo katã le didim be yewoanye Mawu Fiaɖufea tevi siwo Fiaɖufe ma aɖe vi na.
Taɖodzinu si le Mose fe Sea ŋu la medo kpo emevava o, elabena ekplɔ amewo yi Mesia la gbɔe. Gawu la, agba si le amewo dzi be woawɔ edzi la le enu wum. Le kpɔɖeŋu me, Sea ɖe mɔ ɖe srɔ̃gbegbe ɖe susu vovovowo ta ŋu, gake fifia Yesu ɖe eme be “ame sia ame si gbe srɔ̃a heɖe bubu la, ewɔ ahasi, eye ŋutsu si ɖe nyɔnu si srɔ̃a gbe la wɔ ahasi.” (Luka 16:18) Aleke gbegbe nya mawo aku dzi na Farisitɔ siwo lɔ̃a sedede ɖe nu sia nu ŋu lae nye esi!
Azɔ Yesu do lo aɖe si ɖe ale si gbegbe tɔtrɔ si gbɔna la loloe fia. Eku ɖe ŋutsu eve siwo fe ɖofe alo nɔnɔme trɔ bubui kura la ŋu. Le lododoa me dzodzro me la, ɖo ŋku edzi be Farisitɔ galɔ̃la siwo amewo dona ɖe dzi la nɔ nyaselawo dome.
Yesu gblɔ be: “Ŋutsu kesinɔtɔ aɖe nɔ anyi, eye wòdoa awu xɔasi kple aklala biɖibiɖi wu, eye wòɖua agbe ŋutɔ gbe sia gbe. Eye wokɔa nubiala aɖe si ŋkɔe nye Lazaro, ame si ŋuti yɔ fũu kple abiwo la, va dana ɖe efe agbo nu, eye wòdina be yeaɖu nu siwo le dudum tso kesinɔtɔa fe kplɔ̃ dzi. Ɛ̃, avuwo gɔ̃ hã va ɖuɖɔa efe abiawo me.”—Luka 16:19-21.
Farisitɔwo nye galɔ̃lawo, eya ta ɖe ɖikeke aɖe le ame si “kesinɔtɔ” la tsi tre ɖi na le Yesu fe lododoa me ŋua? Yuda subɔsubɔhakplɔla siawo hã lɔ̃a awu nyui xɔasiwo dodo. Eye tsɔ kpe ɖe kesinɔnu ŋutɔŋutɔ siwo le wo si ŋu la, wodzena abe kesinɔtɔwo ene hã le ɖofe siwo wole kple mɔnukpɔkpɔ siwo su wo si ta. Ɛ̃, awu xɔasi la tsi tre ɖi na amenuvevenɔfe si wole, eye aklala biɖibiɖi wu la tsi tre ɖi na ale si wobu wo ɖokuiwo ame dzɔdzɔewoe.—Daniel 5:7.
Aleke hakplɔla kesinɔtɔ mawo siwo doa wo ɖokui ɖe dzi la bua ame tsɛ daheawoe? Wodoa vlo wo heyɔa wo be amharet-wo, si fia ame siwo le anyigba, siwo menya Se la o eye mele be woafia wo hã o. (Yohanes 7:49) Esia ɖe nɔnɔme si me ‘nubiala si ŋkɔe nye Lazaro,’ si dina be yeaɖu “nu siwo le dudum tso kesinɔtɔa fe kplɔ̃ dzi” nɔ la fia. Abe ale si ko abiwo yɔ Lazaro ŋu fũu ene la, wodoa vlo ame tsɛwo, abe ke ɖe wonye dɔnɔwo le gbɔgbɔ me ene.
Nɔnɔme wɔnublanui ma li ɣeyiɣi aɖee nye ema, gake Yesu nya be ɣeyiɣia de be nuwo natrɔ kura na ame siwo kesinɔtɔ la kple Lazaro le tsitre ɖi na la.
NƆNƆMEAWO TRƆ NA KESINƆTƆ LA KPLE LAZARO
Yesu yi edzi fo nu tso tɔtrɔ gã aɖe si va la ŋu. Egblɔ be: “Le ɣeyiɣi aɖe megbe la, nubialaa ku, eye mawudɔlawo kɔe yi Abraham gbɔ. Kesinɔtɔ la hã ku, eye woɖii. Ke esi wòle Tsiẽfe hele fu kpem vevie la, ewu mo dzi, eye wòkpɔ Abraham ɖa ʋĩi, eye Lazaro le egbɔ.”—Luka 16:22, 23.
Ame siwo nɔ to ɖom Yesu la nyae be Abraham ku xoxoxo eye wòle Tsiẽfe. Ŋɔŋlɔawo na eme kɔ be ame siwo katã le Tsiẽfe, siwo dome Abraham hã le, la mate ŋu akpɔ nu alo afo nu o. (Nyagblɔla 9:5, 10) Ekema aleke subɔsubɔhakplɔla siwo nɔ to ɖom Yesu fe lododoa ase egɔmee? Nya ka gblɔmee wònɔ tso ame tsɛwo kple subɔsubɔhakplɔla galɔ̃lawo ŋu?
Ðeko Yesu he susu yi tɔtrɔ aɖe dzi koe nye ema esi wògblɔ be ‘woɖe gbefã Se la kple Nyagblɔɖilawo fe nyawo va se ɖe Yohanes Amenyrɔɖetsimelaa dzi, gake tso ekema dzi la, wole gbefã ɖem Mawu Fiaɖufe la ŋuti nya nyui la.’ Eya ta gɔmesese si nu Lazaro kple kesinɔtɔ la ku le la do fome kple gbefãɖeɖedɔ si Yohanes kple Yesu Kristo wɔ, eye woku le gɔmesesea nu be nɔnɔmeawo va trɔ le ale si Mawu bua woe me.
Ame tsɛwo alo ame daheawo koŋue gbɔgbɔmedɔ wu ɣeyiɣi didi aɖe. Gake azɔ wole to ɖom Fiaɖufe ŋuti gbedeasi si Yohanes Amenyrɔɖetsimelaa ɖe gbefãe gbã eye Yesu va yi edzi la, eye wòle vi ɖem na wo. Tsã la, nuɖuɖu wuwlui ‘siwo duduna tso’ subɔsubɔhakplɔlawo fe gbɔgbɔmekplɔ̃a dzi la nue wonɔa agbe ɖo. Gake fifia ya wotsɔ Ŋɔŋlɔawo me nyatefe xɔasiwo, vevietɔ nya nyui siwo me ɖem Yesu nɔ la le wo nyim. Woawoe va le amenuvevenɔfe le Yehowa Mawu ŋkume azɔ.
Gake subɔsubɔhakplɔla kesinɔtɔ siwo le ɖofe kɔkɔ la gbe Fiaɖufegbedeasi si Yohanes ɖe gbefãe si Yesu hã le gbefã ɖemee le nuto ma katã me la xɔxɔ. (Mateo 3:1, 2; 4:17) Le nyatefe me la, gbedeasi ma si ku ɖe ʋɔnudɔdrɔ̃ si atso Mawu gbɔ ava wo dzi ŋu la kua dzi na wo, alo wɔa fu wo abe dzo ene. (Mateo 3:7-12) Gbɔdzɔe ye wòanye na subɔsubɔhakplɔla galɔ̃la mawo nenye be Yesu kple efe nusrɔ̃lawo na ta le gbefãɖeɖe Mawu fe gbedeasia me. Hakplɔla mawo le tsitre ɖi na kesinɔtɔ si le lododoa me, ame si gblɔ be: “Fofo Abraham, kpɔ nublanui nam, eye nàdɔ Lazaro ɖa be wòatsɔ efe asibidɛ nu atɔ tsi me ava ge ɖe aɖe dzi nam, elabena mele veve sem helĩhelĩ le dzobibi gã sia me.”—Luka 16:24.
Gake Yesu kple efe nusrɔ̃lawo mana ta o. Subɔsubɔhakplɔla akpa gãtɔ matrɔ o. Wogbe toɖoɖo “Mose kple Nyagblɔɖilawo,” evɔ ɖe wòle be wofe nuŋlɔɖiawo nana woakpɔe be Yesu ye nye Mesia kple Fia si Mawu tia la hafi. (Luka 16:29, 31; Galatiatɔwo 3:24) Azɔ hã, womebɔbɔa wo ɖokui be ame dahe mawo siwo xɔ Yesu eye wofe nu dze Mawu ŋu azɔ la nafia nu wo o. Yesu fe nusrɔ̃lawo hã mana ta le nyatefea fiafia me alo atɔ tsii be yewofe nu nadze subɔsubɔhakplɔlawo ŋu ne woakpɔ gbɔdzɔe o. Le Yesu fe lododoa me la, esia fe nyatefenyenye dze le nya si “Fofo Abraham” gblɔ na kesinɔtɔ la me be:
“Vinye, ɖo ŋku edzi be èxɔ wò nu nyuiwo katã le wò agbe me, gake Lazaro ya xɔ vɔ̃awo. Azɔ ekpɔ akɔfafa le afi sia, ke wò ya èle fu kpem. Gawu la, ʋe globo aɖe hã le mía kple miawo dome, ale be, ame siwo di be yewoatso afi sia ava mia gbɔ la mate ŋui o, eye ame aɖeke mate ŋu atso afi ma hã ava mía gbɔ o.”—Luka 16:25, 26.
Aleke gbegbe wòsɔe nye esi be tɔtrɔ gã sia va! Nɔnɔmea va trɔ kura na subɔsubɔhakplɔla dadalawo kple ame tsɛ siwo bɔbɔ ɖe Yesu fe kɔkuti te eye fifia wokpɔ gbɔdzɔe heɖi fo le gbɔgbɔ me la. (Mateo 11:28-30) Tɔtrɔ sia agava ɖe dzesi wu le ɣleti ʋɛ aɖewo megbe ne nubabla yeyea va xɔ ɖe Se fe nubabla la tefe. (Yeremiya 31:31-33; Kolosetɔwo 2:14; Hebritɔwo 8:7-13) Ne Mawu kɔ gbɔgbɔ kɔkɔea ɖi le fe 33 K.Ŋ. fe Pentekoste ŋkekea dzi la, eme ava kɔ fãa be Yesu fe nusrɔ̃lawo ŋue Mawu kpɔa ŋudzedze ɖo, ke menye Farisitɔwo kple hakplɔla bubu siwo dea wo dzi la o.


text: 17 Ŋutsu aɖe tso Efrayim+ tonuto la me, si ŋkɔe nye Mika.2 Egblɔ na dadaa be: “Wò klosalo akpe ɖeka alafa ɖeka si wotsɔ, eye nèdo ɖiŋu ɖe eŋu mese la, kpɔ ɖa, klosalo la le gbɔnye. Nyee tsɔe.” Eye dadaa gblɔ be: “Yehowa neyra vinye la.”3 Ale wògbugbɔ klosalo akpe ɖeka alafa ɖeka la na dadaa, gake dadaa gblɔ be: “Makɔ klosalo si le asinye la ŋu na Yehowa hena vinye la, ne woatsɔe awɔ nu kpakpɛ kple galegba.*+ Azɔ megbugbɔe na wò.”4 Esi wògbugbɔ klosalo la na dadaa la, dadaa ɖe klosalo alafa eve tsɔ na klosalonutula. Etsɔe wɔ nu kpakpɛ kple galegba;* eye wotsɔ wo da ɖe Mika fe me.5 Mawuxɔ aɖe le Mika si, eye wòwɔ kɔmewu+ kple terafim legbawo*+ heɖo viaŋutsuwo dometɔ ɖeka be wòanye nunɔla na ye.+6 Le ŋkeke mawo me la, fia aɖeke menɔ Israel o.+ Ame sia ame wɔa nu si sɔ le eya ŋutɔ ŋkume.*+7 Ðekakpui aɖe tso Betlehem+ le Yuda, eye wòtso Yuda fomea me. Enye Lewitɔ+ va nɔ afi ma vie.8 Ðekakpui la dzo le Betlehem, le Yuda, be yeayi aɖadi tefe aɖe anɔ. Ezɔ mɔ va ɖo Mika fe afe gbɔ le Efrayim tonuto la me.+9 Eye Mika biae be: “Afi kae nètso?” Eɖo eŋu nɛ be: “Lewitɔ menye tso Betlehem le Yuda, eye meyina be maɖadi tefe aɖe anɔ.”10 Eye Mika gblɔ nɛ be: “Tsi gbɔnye, nànye fofo* kple nunɔla nam, eye mana klosalo ewo wò fe sia fe hekpe ɖe nudodo kple nuɖuɖu ŋu.” Ale Lewitɔ la ge ɖe eme.11 Lewitɔ la lɔ̃ be yeatsi ŋutsua gbɔ, eye ɖekakpui la va zu abe viawo dometɔ ɖeka ene.12 Eye Mika ɖo Lewitɔ la be wòanye nunɔla na ye,+ eye wònɔ Mika fe me.13 Eya ta Mika gblɔ be: “Azɔ menyae nyuie be Yehowa awɔ nyui nam, elabena Lewitɔ la zu nunɔla nam.”